sagorsarker/bangla-wikipedia huggingface dataset:
জ্যোতিষচন্দ্র জোয়ারদার

জ্যোতিষচন্দ্র জোয়ারদার বা 'জ্যোতিরিন্দ্র জোয়ারদার' (২০ এপ্রিল, ১৯০৫ ― ২২ সেপ্টেম্বর, ১৯৮৩) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন বিপ্লবী, যিনি সুভাষচন্দ্র বসুর ঘনিষ্ঠ অনুগামী, ফরওয়ার্ড ব্লকের অন্যতম কর্ণধার ছিলেন।
জ্যোতিষচন্দ্র জোয়ারদারের জন্ম ১৯০৫ খ্রিস্টাব্দের ২০ এপ্রিল ব্রিটিশ ভারতের অধুনা বাংলাদেশের ময়মনসিংহে। অত্যন্ত মেধাবী ও কৃতি ছাত্র ছিলেন তিনি। আইএসসি পাশের পর তিনি ঢাকা বিশ্ববিদ্যালয় হতে পদার্থ বিজ্ঞানে সাম্মানিকসহ বিএসসি ও এমএসসি পাশ করেন। তিনি বিশ্ববিশ্রুত বিজ্ঞানী অধ্যাপক সত্যেন্দ্রনাথ বসুর অত্যন্ত প্রিয় ছাত্র ছিলেন। তবে ছাত্রাবস্থাতেই বিপ্লবী হেমচন্দ্র ঘোষের সংস্পর্শে এসে বেঙ্গল ভলেন্টিয়ার্সে যোগ দেন। ১৯২৮ খ্রিস্টাব্দে ভারতের জাতীয় কংগ্রেসের কলকাতা অধিবেশনে মেজর সত্য গুপ্তের মাধ্যমে সুভাষচন্দ্র বসুর সঙ্গে তার পরিচয় ঘটে। ১৯৩০ খ্রিস্টাব্দের ২৯ আগস্ট লোম্যান হত্যার ঘটনায় প্রথম কারারুদ্ধ হন। কলকাতার রাইটার্স বিল্ডিং-এ,(বর্তমানে বিবাদী বাগে অবস্থিত মহাকরণ) অলিন্দ যুদ্ধের পরিকল্পনাকারী নিকুঞ্জ সেনের সহযোগী ছিলেন। সুভাষচন্দ্রের একনিষ্ঠ অনুরাগী তিনি ফরওয়ার্ড ব্লকের অন্যতম কর্ণধার ছিলেন। সুভাষের মহানিষ্ক্রমণের সময়ও তিনি কারাবন্দী হন। এভাবে বিভিন্ন সময়ে নানা অভিযান ও আন্দোলনে যোগ দিয়ে তিনি চৌদ্দ বৎসর কারাবাস করেন।
সুভাষচন্দ্রের ভাবাদর্শে সামনে রেখে তিনি পরবর্তীতে কর্মপ্রবাহ জারি রাখেন "নিশান" পত্রিকা প্রকাশ ও 'সুভাষ সংস্কৃতি পরিষদ' গঠনের মাধ্যমে। সুভাষ সংস্কৃতি পরিষদের প্রতিষ্ঠাতা,পরামর্শদাতা ও সংগঠক ছিলেন তিনি। তার ব্যক্তিগত অভিজ্ঞতা, বিজ্ঞানীমন ও দৃষ্টিকোণে সুভাষচন্দ্রকে ব্যাখ্যা করেছেন নানা রচনায়। অন্যায়ের সঙ্গে আপোস না করে দেশবাসীকে দাসত্ব ও বন্ধনদশা থেকে মুক্ত করে পূর্ণ স্বাধীনতা অর্জনের আর মানুষের মর্যাদা প্রদানের কথা ব্যক্ত করতেন। জ্যোতিষচন্দ্র জোয়ারদার তার রচনা সমগ্রে সুভাষচন্দ্রের মূল কথাগুলিকে বিশ্লেষণ করে পূর্ণ স্বাধীনতা ও মানুষের মর্যাদা রক্ষায় চারটি স্তম্ভের কথা উল্লেখ করেছেন। সেগুলি ছিল -
অর্থাৎ এই চারটি স্তম্ভ রক্ষিত হলে সুভাষবাদেই সর্বকালের সর্বমানবের জীবনের লক্ষ্য ও অধিকার অর্জন সম্ভব।
১৯৫২ খ্রিস্টাব্দের জ্যোতিষচন্দ্র প্রথম পশ্চিমবঙ্গ বিধান সভার সদস্য নির্বাচিত হন। বিগত দিনের নানা কারণে তার শ্রবণ শক্তির সমস্যা হয়েছিল এবং শেষের দিকে তিনি সম্পূর্ণ বধির হয়ে যান। অকৃতদার অগ্নিযুগের বিপ্লবী জ্যোতিষচন্দ্র জোয়ারদার ১৯৮৩ খ্রিস্টাব্দের ২২ সেপ্টেম্বর কলকাতায় প্রয়াত হন।
ল্য ফিস দ্য লম

ল্য ফিস দ্য লম (; ভাবানুবাদ: "মানবপুত্র") বেলজিয় পরাবাস্তববাদী চিত্রশিল্পী র‍্যনে মাগ্রিত অঙ্কিত ১৯৬৪ সালের চিত্রকর্ম। এটিকে অনেকে তার সবচেয়ে বিখ্যাত চিত্রকর্ম হিসেবে গণ্য করেন।
মাগ্রিত চিত্রকর্ম একটি আত্ম-প্রতিকৃতি হিসেবে এঁকেছিলেন। চিত্রকর্মটিতে শক্ত কালো গোল টুপি (বোলার টুপি) ও ওভারকোট পরিহিত একজন পুরুষকে দেখা যায়, যে একটি নিচু দেয়ালের সামনে দাঁড়িয়ে আছে। দেয়ালের পেছনে সাগর ও মেঘলা আকাশ দৃশ্যমান। পুরুষটির চেহারার অনেকাংশ একটি ভাসমান সবুজ আপেল দিয়ে ঢাকা। তবে আপেলের ধার দিয়ে লোকটির চোখ দেখা যায়। মানুষটির বাম বাহুটিকে কনুইয়ের কাছে আপাতদৃষ্টি পেছনের দিকে বাঁকা হতে দেখা যায়।
চিত্রকর্ম সম্পর্কে, মাগ্রিত বলেছেন:
"ল্য ফিস দ্য লম" মাগ্রিতের আরও দুটি চিত্রকর্মের সাথে ঘনিষ্ঠভাবে সাদৃশ্যপূর্ণ। "মহাযুদ্ধ" ("La grande guerre, ১৯৬৪") "ল্য ফিস দ্য লম"-এর একটি ভিন্নতা চিত্রিত করে। "অদৃশ্যের স্বাদ" ("Le Gout de l'invisible") একই বিষয়ের একটি গুয়াশ চিত্রকর্ম।
একই বছরের আরেকটি চিত্রকর্ম, যার নাম "সদরে মহাযুদ্ধ" ("La Grande Guerre Façades", ১৯৬৪), একটি প্রাচীরের সামনে একজন ব্যক্তি দাঁড়িয়ে আছে সমুদ্র দেখছে (যেমন "ল্য ফিস দ্য লম"-এর মতো), কিন্তু এটি একজন মহিলা, যিনি একটি ছাতা ধরে আছেন, যার মুখ ফুলে ঢাকা রয়েছে। এছাড়াও "ম্যান ইন দ্য বোলার হ্যাট", একই রকম চিত্রকর্ম যেখানে একজন মানুষের মুখ একটি আপেলের পরিবর্তে একটি পাখি দ্বারা ঢাকা রয়েছে।
গাণিতিক সংগঠন

গণিতশাস্ত্রে সংগঠন বলতে একটি সেটকে বোঝায় যাকে কিছু অতিরিক্ত বৈশিষ্ট্য প্রদান করা হয়েছে, যেমন ক্রিয়া, সম্বন্ধ, মাত্রিক বা টপোগাণিতিক দেশ। প্রায়শই এই অতিরিক্ত সংযোজিত বৈশিষ্ট্যগুলি সেটটির সাথে সংযুক্ত বা সম্পর্কিত থাকে, যাতে সেটটিকে কিছু অতিরিক্ত অর্থ বা তাৎপর্য প্রদান করা যায়।
গণিতে সম্ভাব্য সংগঠনগুলির মধ্যে আছে পরিমাপ, বীজগাণিতিক সংগঠন (যেমন গ্রুপ, ক্ষেত্র, ইত্যাদি), টপোগণিত, মাত্রিক সংগঠনসমূহ (জ্যামিতিক সংগঠনসমূহ), ক্রমসমূহ, ঘটনাসমূহ, সমতুল্যতা সম্বন্ধসমূহ, ব্যবকলনীয় সংগঠনসমূহ, এবং শ্রেণীসমূহ।
কখনও কখনও একটি সেটকে একাধিক বৈশিষ্ট্য একই সময়ে প্রদান করা হতে পারে, যার সুবাদে গণিতবিদেরা ভিন্ন ভিন্ন সংগঠনের মধ্যকার আন্তঃক্রিয়া আরও সমৃদ্ধভাবে অধ্যয়ন করতে পারেন। যেমন, একটি অনুক্রমায়ন একটি সেটের উপরে একটি কঠোর রূপ, আকৃতি বা টপোলজি চাপিয়ে দিতে পারে, এবং যদি কোনও সেটের টপোলজি ও গ্রুপ উভয় ধরনের বৈশিষ্ট্য থাকে, এবং এগুলির মধ্যে কোনও সম্পর্ক থাকে, তাহলে ঐ সংগঠনটি একটি টপোলজীয় গ্রুপে পরিণত হয়। 
একাধিক সেটের মধ্যে যেসব প্রতিচিত্রণ সংগঠন সংরক্ষণ করে (অর্থাৎ কোনও অপেক্ষকের ক্ষেত্রে অবস্থিত সংগঠনগুলিকে সহক্ষেত্রে অবস্থিত সমতুল্য সংগঠনের প্রতি প্রতিচিত্রণ করা হয়, সেগুলি গণিতের বিভিন্ন ক্ষেত্রের বিশেষ আগ্রহজনক। এদের মধ্যে আছে সমরূপিতা (হোমোমর্ফিজম), যেগুলি বীজগাণিতিক সংগঠনগুলি সংরক্ষণ করে। আরও আছে বিষমরূপিতা (ডিফেওমর্ফিজম), যেগুলি ব্যবকলনীয় সংগঠনগুলি সংরক্ষণ করে।
রাজস্থান ক্রিকেট দল

রাজস্থান ক্রিকেট দল হল একটি ক্রিকেট দল যা ভারতের রাজস্থান রাজ্যের প্রতিনিধিত্ব করে। দলটি ২০১০-১১ এবং ২০১১-১২ মৌসুমে রঞ্জি ট্রফি জিতেছিল, ১৯৬০-৬১ এবং ১৯৭৩-৭৪ এর মধ্যে আটবার রানার্স আপ হয়েছিল। এটি বর্তমানে রঞ্জি ট্রফি এলিট গ্রুপে রয়েছে। এটি রাজস্থান ক্রিকেট অ্যাসোসিয়েশন দ্বারা পরিচালিত হয় এবং এটি "টিম রাজস্থান" নামে পরিচিত।
রাজপুতানার প্রথম রেকর্ড করা ম্যাচটি ১৯২৮/২৯ দিল্লি টুর্নামেন্টে আলিগড়ের বিরুদ্ধে হয়েছিল, এর পরেই ১৯৩১ সালে আজমিরে রাজপুতানা ক্রিকেট অ্যাসোসিয়েশন গঠিত হয়েছিল। প্রথম-শ্রেণীর ক্রিকেটে রাজপুতানার উদ্বোধনী উপস্থিতি ১৯৩৩ সালের নভেম্বরে আজমিরের মেয়ো কলেজ গ্রাউন্ডে সফরকারী মেরিলেবোন ক্রিকেট ক্লাবের বিপক্ষে হয়েছিল, যার ফলে একটি ভারী ইনিংস পরাজয় ঘটে। দলটি ১৯৩৫/৩৬ মৌসুমে প্রথমবার রঞ্জি ট্রফিতে প্রবেশ করে, মধ্য ভারতের বিরুদ্ধে প্রতিযোগিতায় তার প্রথম ম্যাচ খেলে, ভারী ব্যবধানে হেরে যায়। দলটি পরের মৌসুমে রঞ্জি ট্রফিতে খেলেছে, আবার মধ্য ভারতের কাছে হেরেছে, কিন্তু এবার মাত্র দুই উইকেটের ব্যবধানে। লিওনেল টেনিসনের ট্যুরিং ইলেভেনের বিপক্ষে প্রথম-শ্রেণীর ক্রিকেটে রাজপুতানা প্রথম জয় পায়, ১৯৩৭ সালে দুই উইকেটে জয়লাভ করে দলটি ১৯৩৮/৩৯ রঞ্জি ট্রফিতে দক্ষিণ পাঞ্জাবের বিপক্ষে তার একমাত্র ম্যাচ হেরেছিল, তবে পরের মৌসুমে এটি দিল্লির বিরুদ্ধে প্রথম রঞ্জি ট্রফি জয় রেকর্ড করে, ৭ উইকেটে জয়লাভ করে। যদিও পরের ম্যাচে দক্ষিণ পাঞ্জাবের বিপক্ষে ১ ইনিংস ও ১৯০ রানের ব্যবধানে হেরেছে। দ্বিতীয় বিশ্বযুদ্ধ শুরু হলে, ভারতে ক্রিকেট কিছুটা ব্যাহত হয়, কিন্তু প্রথম-শ্রেণীর ক্রিকেট চলতে থাকে।
রাজস্থানের খেলোয়াড় যারা ভারতের হয়ে টেস্ট ক্রিকেট খেলেছেন, টেস্ট অভিষেকের বছর:
রাজস্থানের খেলোয়াড় যারা ইংল্যান্ডের হয়ে টেস্ট ক্রিকেট খেলেছেন, টেস্ট অভিষেকের বছর:
রাজস্থানের খেলোয়াড় যারা ভারতের হয়ে ওডিআই খেলেছে কিন্তু টেস্ট ক্রিকেট নয়, ওডিআই অভিষেকের বছর সহ:
রাজস্থানের খেলোয়াড় যারা ওডিআই খেলেছে কিন্তু টেস্ট ক্রিকেট নয়, ওডিআই অভিষেকের বছর সহ:
এই বিষয়ে আরও বিস্তারিত জানার জন্য, রাজস্থানের প্রথম-শ্রেণীর ক্রিকেট রেকর্ডের তালিকা, রাজস্থানের লিস্ট এ ক্রিকেট রেকর্ডের তালিকা, রাজস্থান টি-টোয়েন্টি ক্রিকেট রেকর্ডের তালিকা দেখুন
রাজস্থান তাদের বেশিরভাগ স্থানীয় ম্যাচ খেলে সয়াই মানসিংহ স্টেডিয়ামে ।
প্রান্তগুলিকে "সিটি প্রান্ত" এবং "প্যাভিলিয়ন প্রান্ত" বলা হয়।
পবিত্র বন্ধম

পবিত্র বন্ধম ১৯৯৬ সালে মুক্তপ্রাপ্ত তেলুগু ভাষার প্রণয়ধর্মী নাটকীয় চলচ্চিত্র, ছবির চিত্রনাট্য লিখেছেন এবং ছবিটি পরিচালনা করেছেন মুথিয়ালা সুব্বাইয়া। গীতা চিত্রা ইন্টারন্যাশনাল ব্যানারে ছবিটি প্রযোজনা করেছেন সি. ভেঙ্কটারাজু এবং জি. শিবরাজু ছবির সঙ্গীত পরিচালনা করেছেন এম.এম. কিরাভানি। ছবিতে মুখ্য অভিনয় করেছেন ভেঙ্কটেশ এবং সৌন্দর্য এছাড়াও পার্শ্ব চরিত্রে আরো অনেকে রয়েছেন।
অনুকুল রায়

অনুকুল সুধাকর রায় (জন্ম ৩০ নভেম্বর ১৯৯৮) একজন ভারতীয় ক্রিকেটার যিনি ঝাড়খণ্ড এবং কলকাতা নাইট রাইডার্সের হয়ে খেলেন। ডিসেম্বর ২০১৭ সালে, তাকে ২০১৮ অনূর্ধ্ব-১৯ ক্রিকেট বিশ্বকাপের জন্য ভারতের স্কোয়াডে রাখা হয়েছিল। অনূর্ধ্ব-১৯ ক্রিকেট বিশ্বকাপে তিনি যৌথভাবে সর্বোচ্চ উইকেট শিকারি ছিলেন।
তিনি বিহার রাজ্যের রোসেরার ভিরহাতে জন্মগ্রহণ করেন।
৮ ফেব্রুয়ারি ২০১৮-এ তিনি ২০১৭-১৮ বিজয় হাজারে ট্রফিতে ঝাড়খণ্ডের হয়ে লিস্ট এ অভিষেক করেন। নভেম্বর ২০১৮-এ ২০১৮-১৯ রঞ্জি ট্রফিতে ঝাড়খণ্ডের হয়ে প্রথম-শ্রেণীর ক্রিকেটে অভিষেক হয়। নয়টি ম্যাচে ৩০টি উইকেট নিয়ে তিনি টুর্নামেন্টে ঝাড়খণ্ডের পক্ষে সেরা উইকেট শিকারী ছিলেন। ২১ ফেব্রুয়ারি ২০১৯-এ ২০১৮-১৯ সৈয়দ মুশতাক আলি ট্রফিতে ঝাড়খণ্ডের হয়ে তার টি-টোয়েন্টি অভিষেক হয়। অক্টোবর ২০১৯-এ, তাকে ২০১৯-২০ দেওধর ট্রফির জন্য ইন্ডিয়া বি -এর স্কোয়াডে নাম দেওয়া হয়েছিল।
২০২২ সালের ফেব্রুয়ারিতে, ২০২২ ইন্ডিয়ান প্রিমিয়ার লিগ প্রতিযোগিতার নিলামে তাকে কলকাতা নাইট রাইডার্স কিনে নেয়। তিনি ২ মে, ২০২২-এ রাজস্থানের বিরুদ্ধে তার নতুন দলের হয়ে অভিষেক করেন।
মুহাম্মদ ফারুক খান (পাকিস্তানি পণ্ডিত)

মুহাম্মদ ফারুক খান () ছিলেন একজন পাকিস্তানি মনোরোগ বিশেষজ্ঞ, মুসলিম পণ্ডিত এবং সোয়াত বিশ্ববিদ্যালয়ের উপাচার্য।
তিনি ইসলামি জঙ্গিবাদের বিরোধীতার জন্য পরিচিত ছিলেন এবং আত্মঘাতী হামলাকে অনৈসলামিক বলে বর্ণনা করেন। তার মতামতের কারণে, ২ অক্টোবর, ২০১০ তারিখে তাকে হত্যা করা হয়।
তিনি জেলা সোয়াবি প্রাথমিক শিক্ষা লাভ করেন থেকে। এরপর ক্যাডেট কলেজ, হাসানাবদল এবং পরে ক্যাডেট কলেজ, কোহাটে যোগ দেন। মেডিসিন অধ্যয়ন করার পরে, তিনি মনোরোগ বিশেষজ্ঞের সিদ্ধান্ত নেন। তিনি মর্দানের বাগদাদায় তার ব্যক্তিগত অনুশীলন প্রতিষ্ঠা করেন। মৃত্যুর কিছু সময় আগে পাকিস্তান সরকার তাকে সোয়াত ইসলামী বিশ্ববিদ্যালয়ের প্রথম উপাচার্য হিসেবে নিয়োগ দিয়েছিল। তার সেবার জন্য পাকিস্তান সরকার তাকে মরণোত্তর সিতারা-ই-ইমতিয়াজ প্রদান করে। খান পেশায় একজন মনোরোগ বিশেষজ্ঞ ছিলেন। তিনি প্রায়শই টেলিভিশন টক শোতে অংশ নিতেন যেখানে তিনি জঙ্গিদের সমালোচনা করতেন এবং আত্মঘাতী হামলাকে অনৈসলামিক বলে বর্ণনা করতেন।
ছাত্রাবস্থায় তিনি ইসলামী জমিয়ত-ই-তালাবার সক্রিয় সদস্য ছিলেন। পরবর্তীতে তিনি জামায়াতে ইসলামীর টিকিটে সাধারণ নির্বাচনে অংশ নেন। তবে একটি বই লেখার কারণে জামায়াত থেকে তাকে বহিষ্কার করা হয়। কিছুদিন তিনি তেহরিক-ই-ইনসাফের সাথেও যুক্ত ছিলেন।
তিনি বিভিন্ন বিষয়ে বেশ কয়েকটি বই লিখেছেন। তবে তার প্রধান আগ্রহের ক্ষেত্র ছিল কুরআন অধ্যয়ন এবং ইসলাম। ফারুক খান নিম্নলিখিত বইগুলো সহ বেশ কয়েকটি বইয়ের লেখক:
২ অক্টোবর ২০১০ তারিখে মর্দানের বাগদাদায় তার ক্লিনিকে তাকে হত্যা করা হয়। সেসময় দুই সশস্ত্র যুবক ক্লিনিকে প্রবেশ করে এবং তাকে লক্ষ্য করে গুলি চালায়। ঘটনাস্থলেই ডক্টর ফারুক খান ও তার সহকারী মারা যান। তালেবান তার হত্যার দায় স্বীকার করে। তিনি সোয়াত বিশ্ববিদ্যালয়ের উপাচার্য ছিলেন।
মেহমেদ সাঈদ আফেন্দি

ইরমিসেকিজাদে মেহমেদ সাঈদ পাশা (, মৃত্যু: অক্টোবর ১৭৬১), যিনি তার জীবনের শুরুতে মেহমেদ সাঈদ আফেন্দি নামে পরিচিত ছিলেন, একজন উসমানীয় রাজনীতিবিদ ও কূটনীতিবিদ ছিলেন। তিনি ১৭৫৫ সালের ২৫ অক্টোবর থেকে ১৭৫৬ সালের ১ এপ্রিল পর্যন্ত উসমানীয় সাম্রাজ্যের উজিরে আজম হিসেবে দায়িত্ব পালন করেন।
মেহমেদ সাঈদ পাশার পিতা ইরমিসেকিজ মেহমেদ চেলেবি ১৭২০-২১ সালে ফ্রান্সে উসমানীয় সাম্রাজ্যের রাষ্ট্রদূত হিসেবে দায়িত্ব পালন করেন। পৈতৃক সূত্রে মেহমেদ সাইদ ছিলেন জর্জীয় বংশোদ্ভূত। তুর্কি ভাষায় তার উপাধি "ইরমিসেকিজাদে"-এর অর্থ "আঠাশের পুত্র"। এটি তার পিতার "ইরমিসেকিজ" ("আঠাশ") উপাধির একটি প্রমাণ, যা নির্দেশ করে ইরমিসেকিজ মেহমেদ চেলেবি তার জীবনের প্রথম দিকে জেনিসারি বাহিনীর ২৮তম ব্যাটালিয়ন (ওর্তা)-এর সদস্য ছিলেন। তিনি তার প্রথম মিশনে ব্যক্তিগত সচিব হিসাবে তার বাবার সাথে কাজ করেন। তিনি ফরাসি সংস্কৃতি এবং জীবনধারা দারুণভাবে উপভোগ করেন এবং ফরাসি ভাষায় অনর্গল কথা বলতে শেখেন বলে জানা যায়।
মেহমেদ সাইদকে ১৭৪২ সালে প্যারিসের একটি দূতাবাসের দায়িত্ব দিয়ে প্রেরণ করা হয়। সেইসাথে ১৭৩৩ সালে সুইডেনে ঐতিহাসিকভাবে আরও তাৎপর্যপূর্ণ একটি দূতাবাসে এবং পোল্যান্ডের আরেকটি দূতাবাসের দায়িত্ব পান তিনি। এই অভিজ্ঞতার আলোকে তিনি তার পিতার মতো একটি পৃথক সেফারেতনামা রচনা করেন। সুইডেনে তিনি মুস্তাফা আগার স্থলাভিষিক্ত হন।
১৭৪৯ থেকে ১৭৫০ সালের মধ্যে তিনি সংক্ষিপ্ত সময়ের জন্য শায়খুল ইসলাম হিসেবে দায়িত্ব পালন করেন। ১৭৫৫ সালের ২৫ অক্টোবর সুলতান তৃতীয় উসমান তাকে উজিরে আজম পদে নিযুক্ত করেন। ১৭৫৬ সালের ১ এপ্রিল পর্যন্ত তিনি এ দায়িত্ব পালন করেন। পরবর্তীতে তিনি মিশরের গভর্নর নিযুক্ত হন।
আলোর সাম্রাজ্য

আলোর সাম্রাজ্য () হল র‍্যনে মাগ্রিত অঙ্কিত একটি চিত্রকর্ম ধারাবাহিকের শিরোনাম। চিত্রকর্মগুলি সূর্যালোকে দিনের আকাশের নিচে নিশাচর ভূদৃশ্যের প্যারাডক্সিক্যাল চিত্রকে চিত্রিত করেছে। ১৯৪০ থেকে ১৯৬০-এর দশক পর্যন্ত ২৭টি চিত্রকর্মে (১৭টি তৈলচিত্র এবং ১০টি গুয়াশ) তিনি এই থিমটি অন্বেষণ করেছিলেন। চিত্রকর্মগুলি কোনো আনুষ্ঠানিক ধারাবাহিক হিসেবে পরিকল্পিত ছিল না। এগুলি কখনই একসাথে প্রদর্শিত হয়নি এবং খুব কমই ছোট দলে প্রদর্শিত হয়৷ মূল ফরাসি শিরোনাম, "L'Empire des Lumieres" কখনও কখনও একবচন, "দ্য এম্পায়ার অব লইট", এবং কখনও কখনও বহুবচনে "দ্য এম্পায়ার অব লইটস" হিসেবে অনুবাদ করা হয়। অন্যান্য অনুবাদগুলির মধ্যে রয়েছে "দ্য ডোমিনিয়ন অফ লাইট": পার্থক্য তৈরি করতে: "একটি সাম্রাজ্য একজন শাসকের সাথে সম্পর্কযুক্ত, অগত্যা এটির একজন আধিপত্যের প্রয়োজন হয় না।" চিত্রকর্মটি বিবিসি টু-এর ১০০ দুর্দান্ত চিত্রকর্ম এবং এখন পর্যন্ত বিক্রি হওয়া বিশ্বের সবচেয়ে ব্যয়বহুল চিত্রকর্মগুলির মধ্যে একটি।
পিরেনিসের দুর্গ

পিরেনিসের দুর্গ () বেলজিয় পরাবাস্তববাদী চিত্রশিল্পী র‍্যনে মাগ্রিত অঙ্কিত চিত্রকর্ম। ১৯৫৯ সালে সম্পন্ন ক্যানভাসে তৈলচিত্রটি বর্তমানে জেরুসালেমের ইসরায়েল জাদুঘরে সংগৃহীত রয়েছে। চিত্রকর্মটিতে সমুদ্রের উপরে ভাসমান একটি বিশাল শিলা এবং তার শীর্ষে একটি দুর্গ স্থাপন করা হয়েছে। মাগ্রিতের বন্ধু আইনজীবী ও লেখক হ্যারি টর্কজাইনার চিত্রকর্মটি পরিচালনা করেন এবং এর থিম বেছে নেন। যদিও চিত্রকর্মটি আঁকার বিষয়ে মাগ্রিতের পূর্ণ স্বাধীনতা ছিল, চিঠিপত্র থেকে জানা যায় যে টর্কজাইনার একটি বিষয় পছন্দের বিষয়ে তার মতামত প্রকাশ করেছিল মাত্র। শিল্পীর সংগ্রহশালার সাথে ঘনিষ্ঠভাবে পরিচিত, টর্কজাইনার একটি পরিষ্কার দিনে আকাশ এবং রুক্ষ অন্ধকার সমুদ্রের পরামর্শ যোগ করেছেন, তার মতে অন্ধকার সমুদ্র বা মহাসাগরের উপরে আশার শিলা জেগে উঠতে পারে। চিত্রকর্মটি ১৯৯১ সাল থেকে ইসরায়েল জাদুঘরে টর্কজাইনারের সাথে ম্যাগ্রিটের চিঠিপত্রের সাথে প্রদর্শিত হয়।
চিত্রকর্মটি পাথরের চিত্রিত মাগ্রিতের বেশকয়েকটি কাজের মধ্যে একটি, যে থিমটি তার ১৯৫০-এর দশকের কাজে ঘুরেফিরে এসেছিল। কাজটি ফরাসি অভিব্যক্তি "châteaux en Espagne" বা স্পেনের দুর্গ দ্বারা প্রভাবিত হয়েছিল, যা অসম্ভব স্বপ্নকে বোঝায়; পিরেনিস পর্বতমালা যেটি ফ্রান্স এবং স্পেনের সীমান্তে অবস্থিত। এটি মাগ্রিতের সবচেয়ে পুনরুৎপাদিত চিত্রকর্মগুলির মধ্যে একটি, এবং জন বালদেসারি, এডওয়ার্ড রুশা, এবং মার্টিন কিপেনবার্গারের মতো শিল্পীরা এটিকে অনুপ্রেরণা হিসাবে উল্লেখ করেছেন।
আসিয়ের ইয়ারামেন্দি

আসিয়ের ইয়ারামেন্দি আন্দোনেগি (; জন্ম: ৮ মার্চ ১৯৯০; আসিয়ের ইয়ারামেন্দি নামে সুপরিচিত) হলেন একজন স্পেনীয় পেশাদার ফুটবল খেলোয়াড়। তিনি বর্তমানে স্পেনের পেশাদার ফুটবল লিগের শীর্ষ স্তর লা লিগার ক্লাব রিয়াল সোসিয়েদাদ এবং স্পেন জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় হিসেবে খেলেন।
২০০৬ সালে, ইয়ারামেন্দি স্পেন অনূর্ধ্ব-১৭ দলের হয়ে স্পেনের বয়সভিত্তিক পর্যায়ে অভিষেক করেছিলেন। প্রায় ছয় বছর যাবত স্পেনের বয়সভিত্তিক দলের হয়ে খেলার পর, তিনি ২০১৭ সালে স্পেনের হয়ে আন্তর্জাতিক পর্যায়ে অভিষেক করেছেন; স্পেনের জার্সি গায়ে তিনি এপর্যন্ত ৩ ম্যাচে ১টি গোল করেছেন।
আসিয়ের ইয়ারামেন্দি আন্দোনেগি ১৯৯০ সালের ৮ই মার্চ তারিখে স্পেনের মুত্রিকুতে জন্মগ্রহণ করেছেন এবং সেখানেই তার শৈশব অতিবাহিত করেছেন।
ইয়ারামেন্দি স্পেন অনূর্ধ্ব-১৭, স্পেন অনূর্ধ্ব-১৯, স্পেন অনূর্ধ্ব-২১ এবং স্পেন অনূর্ধ্ব-২৩ দলের হয়ে খেলার মাধ্যমে স্পেনের প্রতিনিধিত্ব করেছেন। স্পেনের বয়সভিত্তিক দলের হয়ে তিনি প্রায় ৬ বছরে ৩১ ম্যাচে অংশগ্রহণ এবং একটি শিরোপা জয়লাভ করেছেন।
প্লাসাস দে সোবেরানিয়া

প্লাসাস দে সোবেরানিয়া (; আ-ধ্ব-ব: [ˈplaθas ðe soβeɾaˈni.a], আক্ষরিক অর্থে "সার্বভৌমত্বের ঘাঁটিসমূহ") একটি পরিভাষা যেটি দিয়ে ইউরোপীয় মূল ভূখণ্ড থেকে দূরে ও উত্তর আফ্রিকা, বিশেষ করে মরক্কোর উপকূলের কাছে বিক্ষিপ্তভাবে অবস্থিত স্পেনের অধীনস্থ কিছু গৌণ সামুদ্রিক অঞ্চলকে নির্দেশ করা হয়। এগুলি মূলত সেইসব অঞ্চল যেগুলি ১৪৯২ থেকে ১৫৫৬ সাল পর্যন্ত আধুনিক স্পেনের জন্মলগ্নের সময় স্পেনের অংশ ছিল। ১৯শ ও ২০শ শতকে আফ্রিকা দখলের লড়াইয়ে স্পেনের অধিকৃত অঞ্চলগুলি এর মধ্যে পড়ে না।
ঐতিহাসিকভাবে আফ্রিকাতে স্পেনের অধীন কিন্তু স্বায়ত্তশাসিত সেইতা ও মেলিইয়া নগরীগুলিকে সার্বভৌমত্বের প্রধান ঘাঁটি (প্লাসাস মাইয়োরেস দে লা সোবেরানিয়া) এবং অন্যান্য কিছু সামুদ্রিক দ্বীপপুঞ্জ ও একটি ক্ষুদ্র উপদ্বীপকে সার্বভৌমত্বের গৌণ ঘাঁটি (প্লাসাস মেনোরেস দে লা সোবেরানিয়া) নামে ডাকা হত। বর্তমানে ঐ গৌণ ঘাঁটিগুলিকেই বর্তমানে প্লাসাস দে সোবেরানিয়া নামে ডাকা হয়।
প্লাসাস দে লা সোবেরানিয়ার মধ্যে অন্তর্ভুক্ত অঞ্চলগুলি হল পেনিওন দে ভেলেস দে লা গোমেরা উপদ্বীপ, আলুসেনাস দ্বীপপুঞ্জ ও চাফারিনাস দ্বীপপুঞ্জ। স্পেনের কেন্দ্রীয় সরকারের অধীনে সামরিক বাহিনী এগুলির প্রতিরক্ষায় নিয়োজিত। এগুলি স্পেনের অংশ বলে ইউরোপীয় ইউনিয়নের অংশ ও এদের মুদ্রা হল ইউরো।
তবে মরক্কো এই অঞ্চলগুলির উপর নিজেদের সার্বভৌমত্ব দাবী করে আসছে।
টেল অফ এ ফরেস্ট

টেল অফ এ ফরেস্ট () ২০১২ সালের ফিনিশ প্রকৃতির প্রামাণ্য চলচ্চিত্র যা পরিচালনা করেছেন কিম সারনিলুটো এবং ভিলে সুহোনেন। এটি ফিনিশ লোককাহিনী সম্পর্কে বর্ণনার সাথে বনের প্রকৃতিকে চিত্রায়িত করে। যখন এটি মুক্তি পায় তখন এটি ফিনিশ সিনেমায় একটি ফিনিশ প্রামাণ্য চলচ্চিত্রের উপস্থিতির রেকর্ড ভেঙে দেয়।
"টেল অফ এ ফরেস্ট" ফিনিশ বনে পাওয়া প্রাণী এবং গাছপালাকে চিত্রায়িত করে এবং তারা কীভাবে লোক প্রথা ও পুরাণে চিত্রিত হয় তা জরিপ করে। দুইজন বর্ণনাকারী, একজন যুবক এবং একজন প্রাপ্তবয়স্ক ব্যক্তি। বর্ণনাকারীরা বলেছেন যে প্রাচীন ফিনিশ লোকেরা একটি বিশ্ব গাছে বিশ্বাস করত যা আকাশকে ধরে রাখে এবং অন্য সমস্ত গাছের আগে বিদ্যমান ছিল। বনগুলিকে লোককাহিনী থেকে প্রাণীদের ডোমেইন হিসাবে গণ্য করা হত এবং মানুষের দর্শকরা মালিকদের যথাযথ সম্মান প্রদান করবে বলে আশা করা হয়েছিল। বর্ণনাকারীরা কীভাবে ভূখণ্ডের প্রাকৃতিক ঘটনা এবং বৈশিষ্ট্যগুলি লোককাহিনীর ধারণাগুলির সাথে যুক্ত হয়েছে, যেমন বিভিন্ন ধরণের প্রাণী এবং নির্দিষ্ট দেবতা এবং অতীতে ফিনিশ লোকেরা কীভাবে এগুলির সাথে সম্পর্কিত ছিল সে সম্পর্কে কথা বলেছেন। চারটি ঋতু থেকে বনের ফুটেজ রয়েছে, শীতকালে শুরু হয় এবং শরতকলে শেষ হয়।
"টেল অফ এ ফরেস্ট" প্রযোজনা করেছেন মারকো রোহর। তিনি এমআরপি মাতিলা রোহর প্রোডাকশন নামক ফিনিশ চলচ্চিত্র ফাউন্ডেশন এবং ইল এর সহায়তা নিয়েছেন। এটির বাজেট ছিল ১৮৫,০০০ ইউরো। ২০০৮ থেকে ২০১২ পর্যন্ত পরিক্কালা, পুঙ্কহারজু, রুওকোলাহতি এবং রাউতজারভিতে চিত্রগ্রহণ হয়েছিল।
নরডিস্ক চলচ্চিত্র ২৮ ডিসেম্বর ২০১২ তারিখে ফিনিশ সিনেমায় "টেল অফ এ ফরেস্ট" মুক্তি পায়। একই কোম্পানি ২০১৩ সালে ফিনিশ ডিভিডি এবং ব্লু-রে সংস্করণ প্রকাশ করে।
"টেল অফ এ ফরেস্ট" ফিনল্যান্ডে সিনেমা প্রদর্শন থেকে ৮১৩,৩২৪ ইউএস ডলারের অনুরূপ আয় করেছে, যা একটি ফিনিশ তথ্যচিত্রের জন্য সর্বকালের সেরা পারফরম্যান্স ছিল। এটি পরবর্তীতে ২০১৩ সালে আইস হকি চলচ্চিত্র "সেলান" এর কাছে রেকর্ডটি হারায়।
পানু আল্টিও "টেল অফ এ ফরেস্টের" জন্য আইএফএমসিএ পুরস্কার পেয়েছেন।
"টেল অফ এ ফরেস্ট" হল স্বতন্ত্র চলচ্চিত্রের ট্রিলজির প্রথম চলচ্চিত্র যা প্রকৃতির ফুটেজ এবং ফিনিশ পুরাণকে একত্রিত করে। এমআরপি মাতিলা রোহর প্রোডাকশন দ্বারা নির্মিত, অন্যান্য চলচ্চিত্র গুলো হল "টেল অফ এ লেক" (২০১৬), যা ফিনল্যান্ডের হ্রদ এবং তাদের বন্যপ্রাণীকে চিত্রিত করে এবং "টেল অফ দ্য স্লিপিং জায়ান্টস" (২০২১), যা সাপমির পাহাড়ে চিত্রায়িত হয়েছিল।
ওদাথিল মসজিদ

ওদাথিল পল্লী (ওদাথিল মসজিদ) দক্ষিন ভারতের কেরালা রাজ্যের অন্তর্গত তালসেরি শহরে অবস্থিত ২০০ বছর পুরানো একটি মসজিদ। মসজিদটি ১৮০৬ সালে প্রতিষ্ঠা করা হয়েছিল।
তালসেরির বুকে ২০০ বছরের পুরানো ওদাথিল পল্লী এবং বাগান মসজিদ অবস্থিত। বর্তমানে যেখানে ওদাথিল মসজিদ অবস্থিত সেখানে এক সময় ডাচদের আঁখ চাষের জমি ছিল। জমিটি ব্রিটিশদের হস্তগত হলে ব্রিটিশ ইস্ট ইন্ডিয়া কোম্পানি এর মালিক হয়।
একজন মুসলিম কেরল অধিবাসী মুসাকাকা ছিলেন ব্রিটিশ ইস্টি ইন্ডিয়া কোম্পানির ঠিকাদার। তিনি তালসেরির কেয়ি পরিবারের সদস্য ছিলেন। কেয়িরা ছিল সেসময়ের বিশিষ্ট ব্যবসায়ী।
মুসাকাকা বেশ সৎ ও বিশ্বস্ত মানুষ হিসেবে পরিচিত ছিলেন। তাই ইস্টি ইন্ডিয়া কোম্পানি তাকে আনুগত্যের জন্য পুরস্কৃত করতে চেয়েছিল। তার ব্যক্তিগত অনুরোধে তাই ডাচদের উল্লিখিত এই জমিটি লিখে দেওয়া হয়। মুসাকাকা জমিটি অল্প দামে কিনে নেন, কারণ তিনি বিনামুল্যে জমিটি গ্রহন করতে চাননি।
তিনি তালসেরিতে 'কারিমবিন-ওদাম' (আঁখের ক্ষেত)-এ একটি সুন্দর মসজিদ নির্মাণ করেছিলেন যেটি প্রথমে ডাচদের হাতে ছিল পরবর্তীকালে যা হাত বদল হয়ে ব্রিটিশদের মালিকানায় চলে আসে। মালয় ভাষায় ওদাম শব্দের অর্থ 'বাগান'। যেহেতু মসজিদটি একটি ওদামে নির্মিত হয়েছিল তাই মসজিদটির নাম হয় 'ওদাথিল পল্লী', যার অর্থ হল ওদামের মসজিদ। মসজিদটিতে ছিল কপারের তৈরি ছাদ এবং সোনালি গম্বুজ, ব্রাহ্মণ ঐতিহ্যে বর্ণিত দৃষ্টিনন্দন বৈশিষ্ট্যে ভরপুর নকশা। মসজিদটির গম্বুজ নির্মাণ নিয়ে একটি বিরোধিতার জন্ম হয়েছিল। সেসময় শুধুমাত্র মন্দিরের উপর গম্বুজ বসানোর রেওয়াজ ছিল। তা সত্ত্বেও জামরিন (কালিকোটের রাজা) গম্বুজ ও মিনার তৈরির দ্রুত অনুমতি প্রদান করেন। এই অনুমোদন তৎকালীন কেরালা শাসকদের আলোকিত সহনশীলতা ও সাম্প্রদায়িক সম্প্রীতির বৈশিষ্ট্যের প্রতিনিধিত্ব করে। যেকোনো মুসলিম এই মসজিদে নামাজ পড়তে পারে। তবে মসজিদের পাশে যে কবরস্থান আছে, সেখানে কেবলমাত্র কেয়ি পরিবারের আত্নিয়দের কবরস্থ করা যায়।
ওদাথিল পল্লী হলো এমন একটি জায়গা যা দেখতে পর্যটক ও ভ্রমণকারীরা আসেন। কেরালা স্থাপত্য কলা ও তালসেরির একেবারে মাঝে অবস্থিতি মসজিদটির অন্যতম বৈশিষ্ট্য। ছাদের মুকুটটি স্বর্ণের তৈরি। মসজিদটিতে এখনও নামাজ আদায় করা হয়। মসজিদটির তিনটি প্রধান প্রবেশদ্বার আছে। প্রথমটি হলো সদর তোরণ, যেটি তালসেরি বাস স্ট্যান্ডের কাছে। দ্বিতীয়টি হল লোগান সড়কের পাশে এবং তৃতীয় প্রবেশদ্বারটি ভবনের পেছনের উঠোন দিয়ে যেটি ওভি সড়কের সাথে লাগোয়া।
হিমাচল প্রদেশ ক্রিকেট দল

হিমাচল প্রদেশ ক্রিকেট দল ভারতের হিমাচল প্রদেশ রাজ্যে অবস্থিত একটি ঘরোয়া ক্রিকেট দল। এটি ১৯৮৫-৮৬ মৌসুম থেকে রঞ্জি ট্রফিতে প্রতিদ্বন্দ্বিতা করেছে। বিজয় হাজারে ট্রফির ২০২১-২২ সংস্করণ জিতে তারা তাদের প্রথম ঘরোয়া ট্রফি জিতেছে।
হিমাচল প্রদেশ ১৯৮৫-৮৬ এবং ১৯৮৭-৮৮ উভয় মৌসুমে তাদের পাঁচটি ম্যাচই এক ইনিংস ব্যবধানে হেরেছে। ১৯৯০-৯১ সালে সার্ভিসেসকে এক উইকেটে পরাজিত করার সময় তারা প্রথমবারের মতো জিতেছিল। ২০০৬-০৭ সালে হিমাচল প্রদেশ রঞ্জি ট্রফির প্লেট গ্রুপ জিতেছিল, ফাইনালে উড়িষ্যাকে পরাজিত করে গ্রুপ পর্যায়ে শীর্ষে থেকে।
২০১৮-১৯ মৌসুমের পর হিমাচল প্রদেশ ২০২টি রঞ্জি ট্রফি খেলা খেলে ৩৭টি জয়, ৮৬টি পরাজয় এবং ৭৯টি ড্র করে।
হিমাচল প্রদেশের বেশিরভাগ স্থানীয় খেলাগুলো ধরমশালার হিমাচল প্রদেশ ক্রিকেট সংস্থা স্টেডিয়ামে খেলা হয়।
২০১৬-১৭ রঞ্জি ট্রফি প্রতিযোগিতায়, ২৮ অক্টোবর ২০১৬ তারিখে হিমাচল প্রদেশ প্রতিযোগিতায় হায়দ্রাবাদের বিরুদ্ধে ৩৬ রানে অল-আউট হয়ে তাদের সর্বনিম্ন স্কোরের রেকর্ড করেছিল।
সৈয়দ মুশতাক আলী ট্রফিতে হিমাচল প্রদেশের সেরা ফিনিশিং ছিল ২০০৯-১০ এবং ২০২০-২১, যখন তারা কোয়ার্টার ফাইনালে পৌঁছে এবং উভয় মৌসুমেই তামিলনাড়ুর কাছে হেরে যায়। তারা ২০২১-২২ বিজয় হাজারে ট্রফিতে তামিলনাড়ুকে ফাইনালে হারিয়ে তাদের প্রথম শিরোপা জিতেছিল।
আন্তর্জাতিক ক্যাপধারী খেলোয়াড়দের মোটা অক্ষরে তালিকাভুক্ত করা হয়েছে।
"২৪ জানুয়ারী ২০২৩ তারিখে আপডেট করা হয়েছে"
বড় আনোয়ার মসজিদ

বড় আনোয়ার মসজিদ (আরবি مسجد الأنوار الكبير, আমহারীয় ታላቁ የአንዋር መስጊድ), যেটিকে আল-আনোয়ার মসজিদ বা আনোয়ার মসজিদ কিংবা কখনও কখনও "জমিয়া সালাহ" (নামাজ পড়ার জায়গা) নামেও অভিহিত করা হয়, হল ইথিওপিয়ার আদ্দিস আবাবার আরাদা জেলায় অবস্থিত মার্কেটো নামক একটি বাজার এলাকার একটি মসজিদ। ১৯২২ সালে এই মসজিদটি ইতালিয়রা তৈরি করে। মুসলিম তহবিলের সহযোগিতা নিয়ে ঠিকাদারদের ১৬ হাজার বির বকেয়া পরিশোধের পর নির্মাণ কাজ শেষ হয়।
আদ্দিস আবায়ার আরাদা জেলার মার্কেটো এলাকায় বড় আনোয়ার মসজিদটি অবস্থিত। ১৯২২ সালে ইতালিয় সরকার কর্তৃক মসজিদটি নির্মাণ করা হয়। মসজিদটি আদ্দিস আবায়ার সবচেয়ে পুরানো ও সবচেয়ে বড় মসজিদ। সাদা ও সবুজ রঙের মিশেলে মসজিদটির একটি অপূর্ব স্থাপত্যশৈলী আছে। 
ইতালিয়রা মসজিদটির নির্মাণকাজ অসমাপ্ত রেখে চলে যায়। তাদের অসমাপ্ত কাজ শেষ করতে মুসলিমরা তহবিল গঠন করে নির্মাণ কাজ পুনরায় শুরু করে। যখন নির্মাণ কাজ শেষ হয়, ঠিকাদারের ১৬ হাজার বির (ইথিওপিয়ান মুদ্রা) বকেয়া পড়ে যায়। ফলে আদালত মসজিদটি কয়েকদিনের জন্য বন্ধ করে দেয়। একজন ব্যক্তি মসজিদটির সমস্ত বকেয়া পরিশোধ করে দিলে মসজিদটি পুনরায় খুলে দেওয়া হয়। 
রমজানের সময় মসজিদটিতে হাজারও মানুষের সমাগম ঘটে এবং তারা সুগন্ধি আগরবাতি নিয়ে প্রবেশ করে। ভেতরে সবুজ স্তম্ভের মাঝে একটি বহনযোগ্য মঞ্চ আছে যেটি বাইরের সাদা দেয়াল ও গম্বুজকে সুরক্ষা দেয় যা মসজিদের একটি অত্যন্ত সুন্দর সম্মুখভাগ তৈরি করে।
অ্যালার্ম ঘড়ি (চিত্রকর্ম)

অ্যালার্ম ঘড়ি ( বা Le Revéille-matin) বেলজিয় চিত্রশিল্পী র‍্যনে মাগ্রিত অঙ্কিত একটি পরাবাস্তববাদী চিত্রকর্ম। এটি ১৯৫৭ সালে ক্যানভাসে ক্যানভাসে তৈলচিত্র হিসেবে সম্পন্ন হয়। চিত্রকর্মটি পরাবাস্তববাদী ধারার অন্যতম উদাহরণ হিসেবে গণ্য হয়, যেখানে বাস্তবতার সীমা থেকে বাইরে ভাবনার স্বাধীনতা এবং অবাস্তব কল্পনা প্রাধান্য পেয়েছে। এটি মাগ্রিতের পরাবাস্তববাদী শৈলীর অন্যতম পরিচায়ক, যেখানে বাস্তবতাকে ভেঙে অনির্দেশিত এবং অদ্ভুত দৃশ্যপট তৈরি করা হয়। ছবির টোন এবং থিম মাগ্রিতের অন্যান্য কাজের মতোই দর্শককে বাস্তব এবং কল্পনার সীমা সম্পর্কে প্রশ্ন করতে বাধ্য করে।
চিত্রকর্মটি ২০১৮ সালের ১৬ সেপ্টেম্বর থেকে ৬ জানুয়ারি ২০১৯ পর্যন্ত সুইজারল্যান্ডের "লাইফ লাইন" প্রদর্শনীতে এবং ২১ সেপ্টেম্বর ২০১৬ থেকে ২৩ জানুয়ারি ২০১৭ পর্যন্ত ফ্রান্সে "Magritte. La trahison des images" প্রদর্শনীতে প্রদর্শিত হয়েছিল।
ধানমন্ডি ক্রিকেট একাডেমি

ধানমন্ডি ক্রিকেট একাডেমি একটি বাংলাদেশী ক্রিকেট একাডেমি যারা ঢাকা মেট্রোপলিস তৃতীয় বিভাগ ক্রিকেট লীগে খেলে থাকে। ২০০০ সাল থেকে ক্লাবটি একটি পেশাদার ক্রিকেট ক্লাব এবং একাডেমি হিসেবে পথচলা শুরু করে।
আবু মোহাম্মদ সবুর (ঝিলু) একাডেমির সভাপতি এবং আরমান ইসলাম নাম্মু সাধারণ সম্পাদক, তায়েব আফজাল যুগ্ম সম্পাদক এবং শাহাদাত হোসেন ব্যবস্থাপক এবং সাদিকুজ্জামান পিন্টু প্রশিক্ষক হিসেবে নিয়োজিত আছেন। ধানমন্ডি রোড ৪ ক্রিকেট মাঠ এই ক্লাবের ঘরের মাঠ হিসেবে ব্যবহৃত হয়। 
এই ক্লাবটি ধানমন্ডির বাসিন্দারা গড়ে তুলেছেন।
১৯৮০ এর দশকের শেষের দিক থেকে ধানমন্ডি ৪ নম্বর রোডে অবস্থিত শিশু পার্কটি মাদক ব্যবসায়ী, যৌনকর্মী, ছিনতাইকারী প্রভৃতির কবলে ছিল এবং সময়ের সাথে সাথে এই পরিস্থিতি আরও খারাপ হতে থাকে। ১৯৯০ এর দশকের গোড়ার দিকে এবং মাঝামাঝি সময়ে এমন একটি সময় ছিল যখন স্থানীয় বাসিন্দারা ছিনতাই এবং হত্যার বেশ কয়েকটি ঘটনার পরে দিনের আলোতেও পার্কের আশেপাশে যেতে ভয় পেত। এর পাশে একটি বস্তি গড়ে উঠে এবং যৌনকর্মীদের এ পার্কে থাকতে দেখা যেত। এছাড়াও ঢাকা সিটি কর্পোরেশনের দেওয়া ঢেঁকি, স্লিপার এবং দোলনাগুলিতে এতটাই মরিচা পড়েছিল যে পার্কে একটি শিশুও খুঁজে পাওয়া কঠিন হয়ে পড়েছিল। এতে সহজেই মাদক বেচাকেনা চলত। ফলে সে সময় ছেলেমেয়েরা পার্কের পাশ দিয়ে গেলেও এলাকার অভিভাবকরা ভয় পেতেন।
এলাকাবাসীরা বুঝতে পারে যে এভাবে চলতে থাকলে শিশুপার্কটি হারিয়ে যাবে। তাই তারা স্থানীয় ওয়ার্ড কমিশনারের কাছ থেকে অনুমতি নিয়ে ঢেঁকি, দোলনা ইত্যাদি অপসারণ করেন। কিছু আগ্রহী ক্রিকেটাররা এখানে অনুশীলন শুরু করেন। শীঘ্রই ডিসিএ (বাংলাদেশ সরকার এবং বাংলাদেশ ক্রিকেট বোর্ড উভয়ের দ্বারা স্বীকৃত নিবন্ধিত একটি একাডেমি) প্রতিষ্ঠিত হয়। কয়েক বছর আগে "ডেইলি স্টারের" একটি গোলটেবিল বৈঠকে বক্তারা এই সম্প্রদায়ের প্রচেষ্টার প্রশংসা করেছিলেন। ২০০২ সালে, দৈনিকটির সিনিয়র রিপোর্টার মোরশেদ আলী খান পার্কে একটি ক্রিকেট টুর্নামেন্ট চলাকালীন তার ক্রীড়া পাতায় ডিসিএ-এর কাজের প্রশংসা করেছিলেন।
কাটাংকা মসজিদ

হিলাল মসজিদ বা কাটাংকার হিলাল ওল্ড মসজিদ, যা কাটাংকা মসজিদ নামে বেশি পরিচিত, এটি ইন্দোনেশিয়ার দক্ষিণ সুলাওয়েসির একটি ঐতিহাসিক মসজিদ। ১৬০৩ সালে গোয়ার সালতানাতের প্রথম মুসলিম শাসক সুলতান আলাউদ্দিন এটি নির্মাণ করেন। মসজিদটিকে দক্ষিণ সুলাওয়েসির প্রাচীনতম মসজিদ হিসাবে বিবেচনা করা হয়।
 ১৬০৩ সালে সুলতান আলাউদ্দিন কাটাংকা মসজিদটি নির্মাণ করেন। তিনি ছিলেন গোয়ার সালতানাতের ১৪তম রাজা যিনি প্রথমে ইসলাম গ্রহণ করেছিলেন। প্রাথমিকভাবে, এটি দুর্গ কমপ্লেক্সের অভ্যন্তরে ছিল; যা রাজা এবং তার রক্ষীদের নামাযের স্থান হিসাবে ব্যবহৃত হত। ঐতিহাসিক সময়ে জুমার নামাজের সময়ে খুতবা প্রদানকারী ইমামদের তলোয়ার বহনকারী দুই দেহরক্ষী দ্বারা পাহারা দেওয়া হত। মসজিদের মিম্বরটি আজ অবধি তিন-ধারী বর্শা দ্বারা বেষ্টিত। নামাযের জায়গা হিসেবে ব্যবহার করা ছাড়াও মসজিদ ভবনটি যুদ্ধের সময় দুর্গ হিসাবে ব্যবহৃত হত। এটি মসজিদের শক্ত দেয়াল থেকে বোঝা যায়, যার পুরুত্ব ১২০ সেন্টিমিটার।
কাটাংকা মসজিদ ছিল দক্ষিণ সুলাওয়েসিতে গোয়ার সালতানাতা এবং তালো রাজ্যের মত অঞ্চলগুলোতে ইসলামিক বিস্তারের কেন্দ্র ছিল। মসজিদের কাছেই সুলতান হাসানুদ্দিন এবং শেখ ইউসুফ মাকাসারি প্রভৃতি রাজনৈতিক ও ধর্মীয় নেতাদের সমাধি রয়েছে। সুলতান আলাউদ্দিন শেখ ইউসুফকে বান্তেন এবং আচেহ ভ্রমণের আগে ও শেষজীবনে দক্ষিণ আফ্রিকায় নির্বাসিত হওয়ার আগে, কাটাংকা মসজিদের আশেপাশে দেখাশোনা করেছিলেন। এছাড়াও তিনজন মিনাংকাবাউ পণ্ডিত যারা দক্ষিণ সুলাওয়েসিতে ইসলাম প্রচার করেছিলেন, যাদের নাম মসজিদে খোদাই করা আছে; দাতুক রি তিরো, দাতুক রিবান্দং এবং দাতুক পতিমাং।
স্থাপত্যের দিক থেকে এটি জাভানিজ মুসলিম শৈলীর দেমাকের সালতানাত দ্বারা নির্মিত দেমাক মসজিদ দ্বারা প্রভাবিত। দেমাক মসজিদও সেসময়ে ইসলাম প্রচারের কেন্দ্র ছিল। কাটাংকা মসজিদের ছাদের আকৃতি থেকে এটি বুঝা যায়। মসজিদটি সাতবার সংস্কার করা হলেও মূল কাঠামোর ৮০% অক্ষত রয়েছে। মিম্বর, মিহরাব এবং জানালাসহ মসজিদের কিছু অভ্যন্তরীণ উপাদানও তাদের আসল আকারে সংরক্ষিত আছে।
নিমতলী দেউড়ি

নিমতলী দেউড়ি বাংলাদেশের ঢাকায় অবস্থিত একটি খিলান, যা মুঘল আমলের একটি নিদর্শন। এটি মুঘল সাম্রাজ্যের সুবাহ বাংলার ডেপুটি গভর্নর ঢাকার নায়েব নাজিমের প্রাসাদের প্রবেশদ্বার ছিল। বর্তমানে কাঠামোটি এশিয়াটিক সোসাইটি অফ বাংলাদেশের প্রাঙ্গনে অবস্থিত এবং এশিয়াটিক সোসাইটি হেরিটেজ মিউজিয়াম রয়েছে। এটি সর্বসাধারণের জন্য উন্মুক্ত একটি জাদুঘর। এই স্থাপনাটি ১৮ এবং ১৯ শতকের ঢাকার ইতিহাসের নিদর্শন বহন করে।
নিমতলী প্রাসাদটি ১৮ এবং ১৯ শতকে ঢাকার (ঢাকা বিভাগ) নায়েব নাজিমের (ডেপুটি-গভর্নর) বাসভবন ছিল। ঢাকা বিভাগ বর্তমান ঢাকা, কুমিল্লা, নোয়াখালী এবং চট্টগ্রামসহ পূর্ব বাংলার বিশাল অংশ জুড়ে গঠিত ছিল। দিল্লির রাজদরবার এবং মুর্শিদাবাদে বাংলার নবাবের দরবারসহ মুঘল সাম্রাজ্যের রাজস্বের অন্যতম উৎস ছিল ঢাকা বিভাগ। নায়েব নাজিমরা রাজস্ব সংগ্রহ, বিদেশী বাণিজ্য কোম্পানির সাথে সম্পর্ক রক্ষা এবং মুঘল নৌবাহিনীর জন্য কাজ করতেন। তারা ১৭৬৫-১৭৬৬ সালের দিকে নিমতলী প্রাসাদ নির্মাণ করেন। ব্রিটিশ ইস্ট ইন্ডিয়া কোম্পানি ১৭৯৩ সালে ঢাকার নিয়ন্ত্রণ নেওয়ার পর তাদের ক্ষমতা ধীরে ধীরে হ্রাস পায়। ঢাকার অভিজাতদের সাথে নায়েব নাজিমরা ঐশ্বর্যের সাথে বসবাস করতে থাকেন। ব্রিটিশরা ভারতের উপর নিয়ন্ত্রণ নিলে ১৮৪৩ সালে নায়েব নাজিমের কার্যালয়টি বিলুপ্ত করা হয়। ফলে প্রাসাদটি শেষ পর্যন্ত ধ্বংসস্তূপে পরিণত হয়।
শুধুমাত্র রাজপ্রাসাদের প্রবেশদ্বারটি আজ পর্যন্ত টিকে আছে। বাংলায় এটি "নিমতলী দেউড়ি" নামে পরিচিত। খিলানটি ব্রিটিশ শাসনামলে ইউরোপীয় শিল্পীদের অনেক চিত্রকর্মে চিত্রিত হয়েছিল। চার্লস ডি'ওলি তার কাজের মাধ্যমে খিলানটিকে চিত্রিত করেছেন। বেশ কিছু ঐতিহাসিক গ্রন্থ ও চিত্রকর্মে এটিকে ঢাকা নবাব প্রাসাদের অংশ হিসেবে চিত্রিত করা হয়েছে।
১৯৫৩ সালের ৩রা জানুয়ারী আহমদ হাসান দানী নিমতলী প্রাসাদের মাঠে এশিয়াটিক সোসাইটি অফ পাকিস্তান প্রতিষ্ঠা করেন। এশিয়াটিক সোসাইটি অফ বেঙ্গল এর আদলে একটি শিক্ষিত সমাজ হিসাবে সংগঠনটি গঠিত হয়েছিল। স্বাধীনতার পরে ১৯৭২ সালে সংস্থাটির নাম পরিবর্তন করে এশিয়াটিক সোসাইটি অব বাংলাদেশ রাখা হয়।
খিলানটি ইন্দো-ইসলামিক স্থাপত্যের একটি উল্লেখযোগ্য উদাহরণ। খিলানের দুটি স্বতন্ত্র সম্মুখভাগ রয়েছে। এর একপাশে সম্মুখভাগে দুটি মুঘল শৈলীতে তৈরি শামিয়ানা রয়েছে। অন্য দিকে সম্মুখভাগটি মুঘল শৈলীতে একটি বড় খিলান রয়েছে। এটি সম্ভবত 'শায়েস্তা খান শৈলী' থেকে বিবর্তিত, যা ঢাকার মুঘল স্থাপত্যের একটি অনন্য শৈলী।
রক্ষণাবেক্ষণ নিয়ে জনসাধারণের উদ্বেগের ফলে এশিয়াটিক সোসাইটি ২০০৯ এবং ২০১১ সালের মধ্যে খিলানটির একটি ব্যাপক পুনরুদ্ধার করে। মুঘল শাসনের অধীনে ঢাকার ৪০০তম প্রতিষ্ঠা বার্ষিকী উপলক্ষে বাংলাদেশের সংস্কৃতি বিষয়ক মন্ত্রণালয় এটি সমর্থন করেছিল। এটি পুনরুদ্ধারে ১.৫ কোটি টাকা খরচ হয়।
১৮ এবং ১৯ শতকের ঢাকার অভিজাতদের জীবন প্রদর্শন করে এমন একটি জাদুঘর খিলানের তিন তলায় রয়েছে। এটি ২০১৯ সালের জানুয়ারিতে খোলা হয়েছিল। নিচ তলায় ভিডিও উপস্থাপনা, ঢাকার ইতিহাসের রেকর্ড এবং এশিয়াটিক সোসাইটির প্রতিষ্ঠাতাদের শ্রদ্ধাঞ্জলি রয়েছে। দ্বিতীয় তলায় নায়েব নাজিমদের পেইন্টিং, সিন্দুক এবং চায়ের কাপ সহ বিভিন্ন জিনিসপত্র প্রদর্শন করা হয়েছে। তৃতীয় তলায় নায়েব নাজিমের দরবার, চীনামাটির বাসন, মুদ্রা, "লয়েডস ইভিনিং পোস্টের" ক্লিপিংস, পেইন্টিং, মসলিন এবং অন্যান্য ঐতিহাসিক জিনিসপত্র সহ মুঘল ও ব্রিটিশ আমলের প্রদর্শনীর বৃহত্তম সংগ্রহ রয়েছে।
অন্ধ্র ক্রিকেট দল

অন্ধ্র ক্রিকেট দল হল একটি ভারতীয় ঘরোয়া ক্রিকেট দল যা দক্ষিণ ভারতের অন্ধ্র প্রদেশ রাজ্যের প্রতিনিধিত্ব করে। দলের প্রধান হোম গ্রাউন্ড হল বিশাখাপত্তনমের ড. ওয়াইএস রাজশেখর রেড্ডি আন্তর্জাতিক ক্রিকেট স্টেডিয়াম, যেখানে কিছু হোম ম্যাচ অনন্তপুর এবং কাডাপাতেও খেলা হয়। 
সংগঠনের শিকড়গুলি ১৯৫১ সালে গুন্টুর রিক্রিয়েশন ক্লাব গঠনের মধ্যে খুঁজে পাওয়া যায় যা মাদ্রাজ ক্রিকেট অ্যাসোসিয়েশনের সাথে অনুমোদিত ছিল। অন্ধ্র ক্রিকেট অ্যাসোসিয়েশন অবশেষে ১৯৫৩ সালে গঠিত হয়েছিল। ১৯৫৩-৫৪ মৌসুমে অন্ধ্র প্রথমবারের মতো সি.কে. নাইডুর নেতৃত্বে রঞ্জি ট্রফিতে অংশ নেয়, যেখানে তিনি সেই ম্যাচে দলের প্রথম ফিফটি করেছিলেন। ১৯৬১-৬২ (যখন রঞ্জি ট্রফি অনুপস্থিত ছিল) ব্যতীত অন্ধ্র প্রতিটি রঞ্জি ট্রফি মৌসুমে প্রতিদ্বন্দ্বিতা করেছে। এটি ভারতীয় ক্রিকেটের দক্ষিণ অঞ্চলের অধীনে পড়ে।
২০১৯-২০ মৌসুমের পর পর্যন্ত অন্ধ্র ৩২৬টি প্রথম-শ্রেণীর ম্যাচ খেলেছে, যার মধ্যে ৫০টি জয়, ১৩২টি পরাজয় এবং ১৪৪টি ড্র করেছে। লিস্ট এ ক্রিকেটে, অন্ধ্র ১৪৮টি ম্যাচ খেলেছে, যার মধ্যে ৪৯টি জয়, ৯৭টিতে পরাজয় এবং দুটি ফলাফল নেই।
অন্ধ্র কখনও রঞ্জি ট্রফির ফাইনালে অংশ নেয়নি এবং তাই ইরানি ট্রফিতে অংশগ্রহণ করার সুযোগ পায়নি। ২০০৭/০৮ মৌসুমে এম.এস.কে. প্রসাদের নেতৃত্বে অন্ধ্র রঞ্জি ট্রফির এলিট গ্রুপে ছয়টির মধ্যে দুটি জয় অর্জন করে, সেমিফাইনাল থেকে বাদ পড়ে। ফেব্রুয়ারী ২০১৮ সালে, তারা ২০১৭-১৮ বিজয় হাজারে ট্রফির সেমিফাইনালে পৌঁছেছিল, দলটি প্রথমবার বিজয় হাজারে ট্রফির সেই পর্যায়ে পৌঁছেছিল। ২০১৯-২০ সালে অন্ধ্র রঞ্জি ট্রফির কোয়ার্টার ফাইনালে পৌঁছেছিল, সৌরাষ্ট্রের কাছে পরাজিত হয় এবং সৌরাষ্ট্র ট্রফি জিতেছিল।
অন্ধ্র প্রদেশের খেলোয়াড় যারা ভারতের হয়ে টেস্ট ক্রিকেট খেলেছেন, টেস্ট অভিষেকের বছর:
অন্ধ্র প্রদেশের খেলোয়াড় যারা ভারতের হয়ে ওডিআই খেলেছে কিন্তু টেস্ট ক্রিকেট নয়, ওডিআই অভিষেকের বছর:
আন্তর্জাতিক ক্যাপধারী খেলোয়াড়দের মোটা অক্ষরে তালিকাভুক্ত করা হয়েছে।
"৩১ জানুয়ারী ২০২৩ তারিখে আপডেট করা হয়েছে"
রেডিও কলোনি মডেল স্কুল এন্ড কলেজ

<templatestyles src="Module:Infobox/styles.css"></templatestyles>
রেডিও কলোনি মডেল স্কুল অ্যান্ড কলেজ (আরসিএমএসসি) হল একটি রাষ্ট্র পরিচালিত মাধ্যমিক এবং উচ্চ মাধ্যমিক বিদ্যালয় যা সাভার উপজেলা, ঢাকা জেলা, বাংলাদেশে অবস্থিত। এটি ঢাকা-আরিচা মহাসড়কের পাশে অবস্থিত। এর ইআইআইএন হল ১০৮৪১১।
বিদ্যালয়টি ১৯৮৯ সালে প্রতিষ্ঠিত হয়। ২০২২ সালে এটি কলেজে উন্নীত হয়।
স্কুলটি ক্লাস (গ্রেড) ১ থেকে ১২ পর্যন্ত শিক্ষার্থীদের ভর্তি করে। এটিতে শিশু এবং নার্সারি শ্রেণিও রয়েছে। স্কুলটিতে দুটি শিফটে ক্লাস পরিচালিত হয়: সকাল এবং দিবা। প্রতিটি বিভাগে গড়ে ৬০-৮০ জন শিক্ষার্থী রয়েছে। প্রতিবছর উচ্চ মাধ্যমিক স্কুল সার্টিফিকেট (এইচএসসি), মাধ্যমিক স্কুল সার্টিফিকেট (এসএসসি), জুনিয়র স্কুল সার্টিফিকেট (জেএসসি) এবং প্রাথমিক শিক্ষা সার্টিফিকেট (পিইসি) ৪০০ জনেরও বেশি শিক্ষার্থী অংশগ্রহণ করে। যাদের প্রায় অর্ধেক বিজ্ঞান গ্রুপ থেকে এবং বাকিরা বাণিজ্য এবং মানবিক গ্রুপ থেকে পরীক্ষায় অংশগ্রহণ করে।
আরসিএমএসের ছাত্ররা খেলাধুলায় সক্রিয়। প্রতিবছর স্কুল কর্তৃপক্ষ কর্তৃক বার্ষিক ক্রীড়া প্রতিযোগিতা আয়োজিত হয়। স্প্রিন্ট (১০০ থেকে ৪০০ মিটার), লং জাম্প, এবং হাই জাম্পসহ বিভিন্ন খেলায় শিক্ষার্থীরা অংশগ্রহণ করে থাকে।
কাজাস্কর

একজন কাজাস্কর বা কাদি আস্কর ( , "ḳāḍī'asker", "সামরিক বিচারক") ছিলেন উসমানীয় সাম্রাজ্যের একজন প্রধান বিচারক, তাই নামকরণ করা হয়েছিল মূলত কারণ তার এখতিয়ার সৈন্যদের মামলা পর্যন্ত প্রসারিত হয়েছিল, যাদের পরে শুধুমাত্র তাদের নিজস্ব অফিসারদের দ্বারা বিচার করা হয়েছিল।  সাম্রাজ্যের ইউরোপীয় এবং এশীয় অংশের উপর যথাক্রমে তাদের এখতিয়ার ছিল "রুমেলি কাজাস্কেরি" এবং "আনাদোলু কাজা‌স্কেরি" নামে দুজন কাজাস্কর নিয়োগ করা হয়েছিল। তারা ‌উজিরে আজমের অধীনস্থ ছিল, পরে শাইখুল ইসলামের অধীনস্থ ছিলেন এবং কনস্টান্টিনোপল শহরের উপর তাদের কোন এখতিয়ার ছিল না। তদুপরি তারা সাম্রাজ্যিক কাউন্সিলের সভাগুলিতে অংশ নিয়েছিল।
একজন কাজাস্কর কাদির সিদ্ধান্তের জন্য আপিল পরিচালনা করেছিলেন, এগুলি বাতিল করার ক্ষমতা রাখেন এবং উজিরে আজমের কাছে কাদি প্রার্থীদের পরামর্শ দেন।
মুহাম্মাদ জামালুদ্দিন এফেন্দি

শায়খুল ইসলাম খালিদেফেন্দিজাদে মুহাম্মাদ জামালুদ্দিন এফেন্দি (,; ১৮৪৮-১৯১৭) উসমানীয় সাম্রাজ্যের একজন সিনিয়র বিচারক ছিলেন এবং ১৮৯১ থেকে ১৯০৯ সাল পর্যন্ত সুলতান দ্বিতীয় আব্দুল হামিদের শাসনকালে "শাইখুল ইসলাম" হিসেবে দায়িত্ব পালন করেন।
তার পিতা শেখ ইউসুফজাদে খালিদ এফেন্দি বিচার বিভাগের একজন সদস্য ছিলেন এবং একজন কাজাস্কর ও একজন মন্ত্রী হিসাবে দায়িত্ব পালন করেছিলেন। তার মা কেভাবিবিয়ের পরিবারের সদস্য এবং মাহমুদ সাইদ এফেন্দির কন্যা ছিলেন।
মুহাম্মাদ জামালুদ্দিন উসমানীয় এবং মুসলিম আইনে শিক্ষিত ছিলেন এবং ১৮৮৪ সালে কনস্টান্টিনোপলের কাজী (প্রধান বিচারক) হিসাবে উসমানীয় বিচার বিভাগে দায়িত্ব পালন করেছিলেন। তিনি ১৮৮৮ সালে আনাতোলিয়ার প্রধান বিচারক (আনাদোলু কাজাসকেরি) এবং ১৮৯০ সালে বলকানে উসমানীয় সাম্রাজ্যের ইউরোপীয় অংশ রুমেলিয়ার প্রধান বিচারক নিযুক্ত হন। ১৮৯১ সালের ৪ সেপ্টেম্বর ৪৩ বছর বয়সে তিনি শাইখুল ইসলাম হিসেবে নিযুক্ত হন, যা ধর্মীয় ও আইনগত বিষয়ের দায়িত্বে থাকা ক্যাবিনেট মন্ত্রী দায়িত্ব ছিল। তিনি এই পদে ১৬ বছর ১১ মাস ছিলেন, এবং পরে আরও তিনটি অনুষ্ঠানে স্বল্প সময়ের জন্য পুনরায় নিযুক্ত হন, মোট প্রায় ১৮ বছর এই পদটি অধিষ্ঠিত ছিলেন এবং জেমবিলি আলি এফেন্দির পর উসমানীয় ইতিহাসে এই পদের দ্বিতীয় দীর্ঘতম ধারক হয়ে ওঠেন। তার স্ত্রী ফাতমা জেহরা খানম এবং তার জামাতা ছিলেন নেতৃস্থানীয় তুর্কি সার্জন এবং কনস্টান্টিনোপলের মেয়র অধ্যাপক ড. জামিল টোপুজলু, জামিল পাশা নামেও পরিচিত, যার জন্য আধুনিক ইস্তাম্বুলের একটি প্রধান বুলেভার্ড "জামিল তোপুজলু ক্যাডেসি" এবং একটি পৌরসভার অ্যাম্ফিথিয়েটার জামিল তোপুজলু হারবিয়ে অ্যাম্ফিথিয়েটার নামকরণ করা হয়েছে। মুহাম্মাদ জামালুদ্দিনের ছোট ভাই ইব্রাহিম সামি বে, উসমানীয় কাউন্সিল অফ স্টেট বা শুরায়ে দাওলাতের একজন সদস্য ছিলেন, যার নাতি এরোল গেলেনবে "ইম্পেরিয়াল কলেজ লন্ডনে ডেনিস গ্যাবর চেয়ার (২০০৩-২০১৯)" ছিলেন"।"
ঐক্য ও প্রগতি সমিতির জার্মান-পন্থী এবং যুদ্ধমুখী নীতির বিরোধী হওয়ায় জামালুদ্দিন এফেন্দি ১৯১৩ সালে মিশরে নির্বাসিত হন এবং মিশরের মেনুফের কাছে রামলাহ নামক একটি স্থানে ৫ এপ্রিল ১৯১৭ সালে, ৭০ বছর বয়সে মারা যান। যখন তার মৃতদেহ কনস্টান্টিনোপলে আনা হয়, তখন তা তোপকাপি প্রাসাদে সমাধিত করা হয় এবং তাকে এখন এদিরনেকাপি শহীদ কবরস্থানে (তুর্কি: Edirnekapı Şehitliği) সমাহিত করা হয়। তাঁর স্মৃতিকথাগুলি প্রথম ১৯২০ সালে কনস্টান্টিনোপলে প্রকাশিত হয়েছিল এবং তারপরে সেলিম কুতসান দ্বারা সম্পাদিত হয়েছিল এবং ১৯৯০ সালে প্রকাশক নেহির ইয়াইনলারি (ইস্তাম্বুল) দ্বারা "সিয়াসি হাতিরালারিম" (মাই পলিটিক্যাল মেমোয়ার্স) শিরোনামে আধুনিক তুর্কি ভাষায় পুনঃপ্রকাশিত হয়েছিল।
মানবিক অবস্থা

মানবিক অবস্থা () হল বেলজিয় পরাবাস্তববাদী চিত্রশিল্পী র‍্যনে মাগ্রিত অঙ্কিত চারটি চিত্রকর্মের শিরোনাম। এগুলির মধ্যে ১৯৩৩ সালে সম্পন্ন চিত্রকর্মটি মার্কিন যুক্তরাষ্ট্রের ওয়াশিংটন, ডি.সি.র ন্যাশনাল গ্যালারি অব আর্টের সংগ্রহে রয়েছে। ১৯৩৫ সালে সম্পন্ন দুইটি চিত্রকর্মের একটি রয়েছে সুইজারল্যান্ডের জেনেভায় অবস্থিত সাইমন স্পিয়ার কালেকশনে, অপরটি রয়েছে নরউইচ ক্যাসেল জাদুঘরে। সর্বশেষ ১৯৪৫ সালে সম্পন্ন চিত্রকর্মটি ক্লিভল্যান্ড মিউজিয়াম অব আর্ট
সংগ্রহশালায় সংগৃহীত রয়েছে।
মাগ্রিতের সবচেয়ে সাধারণ শৈল্পিক কৌশলগুলির মধ্যে একটি হল কোনো কিছু লুকিয়ে রাখতে বিভিন্ন বস্তুর ব্যবহার। উদাহরণস্বরূপ, "মানবপুত্র" (১৯৬৪) চিত্রকর্মে একটি আপেল বোলার টুপি পরিহিত একজন ব্যক্তির মুখ লুকিয়ে রাখে, এবং "আনন্দের নীতি" (১৯৩৭) চিত্রকর্মে উজ্জ্বল আলোর ঝলক একইভাবে একটি মুখকে অস্পষ্ট করে রাখে। "মানবিক অবস্থা" চিত্রকর্মে বিষয়টি ভিন্নভাবে একটি চিত্রকর্মের মধ্যে আরেকটি চিত্রকর্মের আকারে প্রদর্শিত হয়েছে।
মাগ্রিত তার ১৯৩৩ সালের কাজ সম্পর্কে বলেছিলেন:
মাগ্রিত বেলজিয়ামের কবি অ্যাচিলি শ্যাভিকে লেখা এক চিঠিতে তার ব্যাখ্যা জানিয়েছেন:
চিত্রকর্মের মধ্যে চিত্রকর্ম আঁকার বিষয়টি মাগ্রিতের কাজগুলিতে ঘন ঘন প্রদর্শিত হয়। "ইউক্লিডিয়ান ওয়াকস" (১৯৫৫) সম্ভবত "মানবিক অবস্থা" চিত্রকর্মের মতো একটি কাজ। এতে একটি উঁচু জানালার সামনে একটি ক্যানভাস রাখা যা একটি নিকটস্থ ভবনের টাওয়ার এবং তার নিচে একটি রাস্তা চিত্রিত করে। "দ্য ফেয়ার ক্যাপটিভ" (১৯৪৭) চিত্রকর্মে একটি ইজেল সেট আপ সহ সমুদ্র সৈকতের দৃশ্য রয়েছে। পূর্ববর্তী ক্ষেত্রেগুলির মতো, এটি একটি ক্যানভাস ধারণ করে যা চিত্রিত করে দর্শকরা এর পিছনে কী আশা করতে পারে। যদিও, ফ্রেমের সামনে জ্বলন্ত টিউবার শিখা "প্রতিফলিত" দেখা যাচ্ছে। "দ্য কল অব দ্য পিকস" (১৯৪২) চিত্রকর্মে একটি পাহাড়ের পটভূমির সামনে রাখা ক্যানভাস পাহাড়ের পটভূমি দেখা যায় যা ডানদিকে একটি পর্দা ঝুলানো রয়েছে।
অনুরূপ চিত্রকর্মের তালিকায় "দ্য কি টু দ্য ফিল্ডস" (১৯৩৬) চিত্রকর্মের ১৯৬৪ সালের পুনর্জন্ম "ইভনিং ফলস" এবং ১৯৪২ সালের "দ্য ডোমেন অব আর্নহাইম" চিত্রকর্মগুলিকে অন্তর্ভুক্ত করার জন্য সহজেই প্রসারিত করা যেতে পারে, যার সবকটিতেই ভাঙ্গা জানালা রয়েছে, এবং জানালার ভাঙ্গা কাঁচের টুকরোগুলি মেঝেতে পরে থাকতে দেখা যায়।
চিত্রকর্মগুলির আরেকটি ধারাবাহিক যা "মানবিক অবস্থা"-এর সাথে শক্তিশালী মিল এবং শক্তিশালী পার্থক্য দেখায় তা হল "অ্যালার্ম ঘড়ি" শিরোনামের চিত্রকর্মগুলি। যেই কাজগুলিতে, একটি চিত্রকর্ম একটি জানালার সামনে বা ব্যালকনির পটভূমিতে সাধারণ ভূদৃশ্য সহ একটি ইজেলে স্থাপন করা হয়েছে। যদিও, চিত্রকর্মটি সম্ভবত এর পিছনে কী থাকতে পারে তা দেখায় না, বরং এটি কিছু ফলের উল্টানো অচেতন চিত্র প্রদর্শন করে।
প্রাথমিকভাবে, যে কেউ স্বয়ংক্রিয়ভাবে অনুমান করে যে ইজেলের চিত্রকর্মটি জানালার বাইরের ভূদৃশ্যের অংশটিকে চিত্রিত করে যা এটি দৃশ্য থেকে লুকিয়ে রাখে। এক মুহূর্ত বিবেচনার পরে, যদিও, একজন বুঝতে পারেন যে এই অনুমানটি একটি মিথ্যা ভিত্তির উপর দাঁড়িয়ে, মাগ্রিতের চিত্রকর্মের চিত্র বাস্তব, যখন ইজেলের চিত্রটি সেই বাস্তবতার প্রতিনিধিত্ব করে। আসলে, তাদের মধ্যে কোন পার্থক্য নেই। উভয়ই একই চিত্রকলার অংশ, একই শৈল্পিক বুনন। এটি সম্ভবত এই পুনরাবৃত্তি চক্রের জন্য, যেখানে দর্শক, এমনকি তার ইচ্ছার বিরুদ্ধেও, একটিকে বাস্তব এবং অন্যটিকে উপস্থাপনা হিসেবে দেখে, মাগ্রিতের শিরোনামটি উল্লেখ করে।
এন্ডোথেলিয়াম

এন্ডোথেলিয়াম হলো আবরণী কলার একটি একক স্তর যা রক্তনালী এবং লসিকা নালীর অভ্যন্তরীণ পৃষ্ঠ গঠন করে। এন্ডোথেলিয়াম সঞ্চালিত রক্ত বা লসিকা এবং রক্তবাহ নালীর মধ্যে একটি ইন্টারফেস গঠন করে। এন্ডোথেলিয়াল কোষগুলি রক্তবাহ নালী এবং পারিপার্শ্বিক টিস্যুর মধ্যে বাধাদানকারী দেয়ালের মতো কাজ করে এবং একটি টিস্যুর মধ্যে এবং টিস্যুর ভিতর এবং বাইরে তরলের প্রবাহ নিয়ন্ত্রণ করে।
রক্তের সাথে সরাসরি সংস্পর্শে থাকা এন্ডোথেলিয়াল কোষগুলি ভাস্কুলার এন্ডোথেলিয়াল কোষ এবং লসিকা প্রবাহের সাথে সরাসরি যুক্ত এন্ডোথেলিয়াল কোষগুলি লিম্ফ্যাটিক এন্ডোথেলিয়াল কোষ হিসাবে পরিচিত। ভাস্কুলার এন্ডোথেলিয়াল কোষগুলি হৃৎপিণ্ড থেকে ক্ষুদ্রতম কৈশিকনালী পর্যন্ত সমগ্র সংবহনতন্ত্রে উপস্থিত
এন্ডোথেলিয়ামের কিছু অনন্য কাজ রয়েছে। যেমন, তরল পরিস্রাবণ, বৃক্কের গ্লোমেরুলাস গঠন, রক্তনালীর টান নিয়ন্ত্রণ, রক্ত তঞ্চন, আঘাতপ্রাপ্ত স্থানে নিউট্রোফিল সরবরাহ এবং হরমোন পরিবহন। হৃদপিণ্ডের অভ্যন্তরীণ পৃষ্ঠের এন্ডোথেলিয়ামকে এন্ডোকার্ডিয়াম বলে।
এন্ডোথেলিয়াম হল একক সমতল ( আবরণী কলা ) কোষের একটি পাতলা স্তর যা রক্তবাহ এবং লসিকানালীর অভ্যন্তরীণ পৃষ্ঠ গঠন করে। 
শারীরস্থানের ভিত্তি মডেল অনুসারো এন্ডোথেলিয়াম হলো শারীরবৃত্তীয় কাঠামো বর্ণনা করতে ব্যবহৃত পদগুলির একটি সূচক। এন্ডোথেলিয়াল কোষ এবং আবরণী কলার মধ্যে একটি পার্থক্য তৈরি করে। অনেকে এন্ডোথেলিয়ামকে একটি বিশেষায়িত আবরণী কলা বলে মনে করেন। 
এন্ডোথেলিয়ামের নালিকাগহ্বরে সঞ্চালিত রক্ত বা লসিকা এবং রক্তনালির বাকি প্রাচীরের মধ্যে একটি ইন্টারফেস গঠন করে। এটি রক্তনালি এবং টিস্যুর মধ্যে একটি বাধা তৈরি করে এবং রক্তনালির ভিতরে এবং বাইরে বিভিন্ন উদ্দীপক পদার্থ এবং তরলের প্রবাহ নিয়ন্ত্রণ করে। পাশাপাশি এটি শ্বেতকণিকার প্রবাহ নিয়ন্ত্রণ করে। 
এন্ডোথেলিয়াম নতুন রক্তনালী গঠনে কেন্দ্রীয় ভূমিকা পালন করে। যাকে অ্যাঞ্জিওজেনেসিস বলা হয়। ভ্রূণ এবং ভ্রূণের অঙ্গগুলির বিকাশের জন্য এবং ক্ষতিগ্রস্ত রক্তনালি মেরামত করার জন্যও অ্যাঞ্জিওজেনেসিস একটি গুরুত্বপূর্ণ ভূমিকা পালন করে। টিস্যু পর্যায়ে অক্সিজেন হ্রাস (হাইপক্সিয়া) বা অপর্যাপ্ত অক্সিজেনের উদ্দীপনা দ্বারা অ্যাঞ্জিওজেনেসিস শুরু হয় যা এন্ডোথেলিয়াল কোষগুলির পাশে রেখাযুক্ত নতুন রক্তনালীর সৃষ্টি করে। ইন্টিগ্রিনস, কেমোকাইনস, অ্যাঞ্জিওপোয়েটিনস, অক্সিজেন সেন্সিং এজেন্ট, জাংশনাল মলিকিউল এবং এন্ডোজেনাস ইনহিবিটর এঞ্জিওজেনিক-বিরোধী সংকেত প্রদান করে। কোষের বিস্তার এবং এন্ডোথেলিয়াল কোষের স্থানান্তরকে সহজতর করতে অ্যাঞ্জিওপোয়েটিন-২ এবং VEGF যুগ্মভাবে কাজ করে।
এন্ডোথেলিয়ামের অস্বাভাবিকতা রক্তনালির রোগের একটি প্রধান বৈশিষ্ট্য যা এথেরোস্ক্লেরোসিসের সূচনা করে। এন্ডোথেলিয়ামের কার্যক্রম বাধাগ্রস্ত হলে উচ্চ রক্তচাপ এবং থ্রম্বোসিস সৃষ্টি হয়। যার ফলে হৃৎ-ধমনীর ব্যাধি, বহুমূত্ররোগ, উচ্চ রক্তচাপ অথবা হাইপারকোলেস্টেরোলেমিয়া হতে পারে।
১৯৫৮ সালে, সেন্ট অ্যান্ড্রুজ বিশ্ববিদ্যালয়ের গবেষক এএস টড দেখিয়েছিলেন যে মানুষের রক্তনালীতে এন্ডোথেলিয়ামের ফাইব্রিনোলাইটিক কার্যকলাপ রয়েছে। অর্থাৎ এন্ডোথেলিয়াম, ফাইব্রিনকে ভেঙে ফেলতে পারে।
পাপরাভান্দ সমাধিসৌধ

পাপরাভান্দ সমাধিসৌধ (আজারবাইজানি: Papravənd türbəsi) – আজারবাইজানের আগদাম জেলার পাপরাভান্দ গ্রামের একটি সমাধি। এটি ১৪ শতকে নির্মিত হয়েছিল। সমাধিটিকে মধ্যযুগের স্থাপত্যের একটি অনন্য নিদর্শন হিসেবে বিবেচনা করা হয়। ১৯৭২ সালের জুলাই মাসে সমাধিটি পরিষ্কার ও পরিমাপ করা হয়েছিল।
১৯৯৩ সালের গ্রীষ্মকাল থেকে আগদাম জেলার অংশ যেখানে সমাধিসৌধটি অবস্থিত, সেটি অস্বীকৃত আর্টসখ প্রজাতন্ত্র-এর দ্বারা নিয়ন্ত্রিত হয়েছে এবং জাতিসংঘের নিরাপত্তা পরিষদের রেজুলেশন ৮৫৩ অনুযায়ী এটি আর্মেনিয়ার সশস্ত্র বাহিনী দ্বারা দখল করা হয়েছে।
সমাধিটি তার বাহ্যিক আকৃতিতে চতুর্ভুজাকার। কিন্তু ভিতরের হলটি ক্রস আকৃতির। সমাধির বাহ্যিক মাত্রা হল – ৫.৮ বাই ৬.০ মিটার (১৯.০ ফুট × ১৯.৭ ফুট), কিন্তু অভ্যন্তরীণ মাত্রা হল ৫ বাই ৫ মিটার (১৬ ফুট × ১৬ ফুট)। সমাধির দেয়ালগুলি ১.৪ মিটার (৪ ফুট ৭ ইঞ্চি) লম্বা এবং .৪ মিটার (১ ফুট ৪ ইঞ্চি) পুরু এবং চুনাপাথর দিয়ে আবৃত।
সমাধির সাধারণ পরিকল্পনাটি ১৬ শতকের। এটি কপোলা নির্মাণের সাথে সম্পর্কিত। এর কেন্দ্রীয় অংশ কপোলা দিয়ে আচ্ছাদিত। কিন্তু এর শাখাগুলি ওগিভ দিয়ে আচ্ছাদিত। কেন্দ্রীয় বর্গক্ষেত্র থেকে কাপোলাতে রূপান্তরটি পেন্ডেনটিভের সাহায্যে করা হয়।
মূল সম্মুখভাগের খোলা বারান্দা দিয়ে মাজারে প্রবেশের ব্যবস্থা ছিল। ভিতরের অংশ থেকে অন্য তিনটি সম্মুখভাগে ৯ বাই ৯৫ মিটার (২ ফুট ১১ ইঞ্চি × ৩ ফুট ১ ইঞ্চি) এবং ১ বাই ১.৩৫ মিটার (৩ ফুট ৩ ইঞ্চি ×৪ ফুট ৫ ইঞ্চি)এর মাত্রা সহ ছোট কুলুঙ্গি রয়েছে।
বর্তমানে সমাধিটি আংশিক ধ্বংসপ্রাপ্ত। সমাধিতে কোনো বন্ধনী নেই। বিল্ডিংয়ের স্থাপত্য কাঠামো বিবেচনায় নিয়ে - একটি কুপোলা সহ খিলানযুক্ত নির্মাণ এবং সামনের দেয়ালে আলংকারিক কাজ, স্মৃতিস্তম্ভটি ১৬ শতকের।
আয়োডিন মনোব্রোমাইড

আয়োডিন মনোব্রোমাইড একটি অজৈব যৌগ যার রাসায়নিক সংকেত IBr। এটি একটি আন্তঃহ্যালোজেন যৌগ। আয়োডিন এবং ব্রোমিন এই দুটি হ্যালোজেন মৌল যুক্ত হয়ে আয়োডিন মনোব্রোমাইড যৌগটি তৈরি হয়। আয়োডিন মনোব্রোমাইড যৌগটি আয়োডিন আয়ন (I) এর উৎস হিসেবে কাজ করে। যে সকল পদার্থ রাসায়নিক বিক্রিয়ায় অংশগ্রহণের সময় একজোড়া ইলেকট্রন গ্রহণ করে তাদেরকে লুইস অম্ল বলে। আয়োডিন মনোব্রোমাইডের লুইস অ্যাসিড বৈশিষ্ট্যগুলি আয়োডিন মনোক্লোরাইডের মতো। এটি লুইস দাতাদের সাথে বৈদ্যুতিক আধান স্থানান্তর করতে পারে।
আয়োডিন এবং ব্রোমিনের রাসায়নিক বিক্রিয়া করে আয়োডিন মনোব্রোমাইড তৈরি হয় যখন :
আয়োডিন মনোব্রোমাইড একটি গাঢ় লাল রঙের কঠিন। এটি ঘরের সাধারণ তাপমাত্রার কাছাকাছি গলে যায়। এর গলনাঙ্ক ৪২ ডিগ্রি সেলসিয়াস এবং স্ফুটনাঙ্ক ১১৬ ডিগ্রি সেলসিয়াস। এটি জল, ইথানল, কার্বন ডাইসালফাইড, গ্লাসিয়াল অ্যাসিটিক অ্যাসিড, ইথার প্রভৃতি দ্রাবকে সম্পূর্ণরূপে মিশ্রিত হয়।
চিকিৎসা ক্ষেত্রে হৃৎপিণ্ডের ছবি তুলতে আয়োডিন মনোব্রোমাইড ব্যবহার করা হয়। কোন যৌগে আয়োডিন যোগ করতে এটি ব্যবহার করা হয়। পরীক্ষাগারে আয়োডিমিতি টাইট্রেশনে এর ব্যবহার দেখা যায়।
দিল্লি ক্রিকেট দল

দিল্লি ক্রিকেট দল দিল্লিতে অবস্থিত একটি প্রথম-শ্রেণীর ক্রিকেট দল, দিল্লি ও জেলা ক্রিকেট অ্যাসোসিয়েশন দ্বারা পরিচালিত, যেটি ভারতের প্রথম শ্রেণির প্রতিযোগিতা, রঞ্জি ট্রফি এবং সীমিত ওভারের বিজয় হাজারে ট্রফি এবং সৈয়দ মুশতাক আলী ট্রফিতে খেলে। তারা সাতবার রঞ্জি ট্রফি জিতেছে এবং আটবার রানার্স আপ হয়েছে। ২০০৭-০৮ সালে তাদের সর্বশেষ জয়ের খেতার ১৬ বছরের দীর্ঘ অপেক্ষার পর এসেছিল। আগের জয়টি ছিল ১৯৯১-৯২ মৌসুমে যখন তারা ফাইনালে তামিলনাড়ুকে হারিয়েছিল। দলের হোম গ্রাউন্ড অরুণ জেটলি স্টেডিয়াম।
দিল্লি তার ইতিহাস জুড়ে রঞ্জি ট্রফিতে শক্তিশালী পারফরম্যান্স দেখিয়েছে। তাদের পাঁচটি জয়ের মধ্যে তিনটি ১৯৮০-এর দশকে এবং বাকিগুলি ১৯৭০-এর দশকের শেষের দিকে, যা ছিল বিখ্যাত মুম্বাই দলের আধিপত্য সময়কাল। এটি ১৯৭৮ এবং ১৯৮৭ সালের মধ্যে দিল্লির জন্য একটি স্বর্ণালী সময় তৈরি করেছিল: এটি সেই বছরগুলির মধ্যে একটি বাদে সকলের জন্য ফাইনালে ছিল (৪টি জয়, ৪টি রানার্স আপ)।
ইরানি ট্রফিতে এর ছয়টি উপস্থিতি মিশ্র ফলাফল দেখিয়েছে, বাকি ভারতের কাছে চারবার হেরেছে এবং দুবার জিতেছে।
সীমিত ওভারের ক্রিকেটে মাত্র দুটি শিরোপা রয়েছে তাদের। তারা ২০১২-১৩ সালে রজত ভাটিয়ার অধীনে বিজয় হাজারে ট্রফি জিতেছিল। তারা প্রদীপ সাংওয়ানের অধীনে সৈয়দ মুশতাক আলী ট্রফি জিতেছে
দিল্লির খেলোয়াড় যারা ভারতের হয়ে টেস্ট ক্রিকেট খেলেছেন, টেস্ট অভিষেকের বছর সহ:
দিল্লির খেলোয়াড় যারা ভারতের হয়ে ওডিআই খেলেছে কিন্তু টেস্ট ক্রিকেট নয়, ওডিআই অভিষেকের বছর সহ:
দিল্লির খেলোয়াড় যারা টি-টোয়েন্টি খেলেছে কিন্তু ভারতের হয়ে ওডিআই বা টেস্ট ক্রিকেট নয়, টি-টোয়েন্টি অভিষেকের বছর:
অন্যান্য রাজ্য দলের ক্রিকেটার যারা দিল্লির হয়েও খেলেছেন এবং টেস্ট অভিষেকের বছর সহ ভারতের হয়ে টেস্ট ক্রিকেট খেলেছেন:
ঘরোয়া পর্যায়ে বিশিষ্ট ক্রিকেটার:
আন্তর্জাতিক ক্যাপধারী খেলোয়াড়দের মোটা অক্ষরে তালিকাভুক্ত করা হয়েছে।
"২৪ জানুয়ারি ২০২৩ তারিখে আপডেট করা হয়েছে"
খাজাজাদা আসাদ এফেন্দি

খাজাজাদা আসাদ এফেন্দি (:; ১৪ জুন ১৫৭০ - ২২ মে ১৬২৫) ১৬১৫ থেকে ১৬২২ সাল ও ১৬২৩ সাল থেকে তাঁর মৃত্যু পর্যন্ত দু্‌ই মেয়াদে উসমানীয় সাম্রাজ্যের একজন শাইখুল ইসলাম (ইসলাম বিষয়ক মন্ত্রী) ছিলেন।
খাজাজাদা আসাদ এফেন্দি ১৫৭০ সালের ১৪ জুন ইস্তাম্বুলে জন্মগ্রহণ করেন। তিনি খাজা সাদুদ্দিন এফেন্দির দ্বিতীয় পুত্র ছিলেন। তার চার ভাই ছিল, মাহমুদ এফেন্দি (মৃত্যু ১৬১৫), মাসুদ এফেন্দি (মৃত্যু ১৫৯৭), আবদুল আজিজ এফেন্দি (মৃত্যু ১৬১৮), সালিহ এফেন্দি। তিনি তার পিতা এবং বিখ্যাত পণ্ডিত মোল্লা তাওফিক গিয়ালনির কাছে শিক্ষিত হয়েছিলেন।
প্রথমে তিনি একজন শিক্ষানবিশ কর্মকর্তা (মুলাজিম) হিসাবে এই জায়গায় যোগদান করেন, পরে ১৫৮৮ সালে, তিনি খাসেকি পদে অধিষ্ঠিত হন এবং সুলতানের ব্যক্তিগত দেহরক্ষী হন। ১৫৯০ সালে তিনি সুলেমানিয়ে স্কুলে মনোনীত হন এবং জুলাই, ১৫৯৩-এ দারুলহাদিসে (তথ্য অফিস) মনোনীত হন।
পরবর্তীতে, তিনি ১৫৯৬ সালে এগরি অভিযানের সময় এডির্নের কাদি (ইসলামী বিচারক) হন।
প্রাসাদে তার পিতার প্রভাবে অল্প সময়ের মধ্যেই তাকে পদোন্নতি দেওয়া হয় এবং তাকে কাজাস্কর পদে (প্রধান সামরিক বিচারক) মনোনীত করা হয়। তার পিতা শাইখুল ইসলাম হওয়ার পর তিনি ইস্তাম্বুলের কাদি হন।
ইয়েমিশজি হাসান পাশা আসাদ এফেন্দি এবং তার বড় ভাই মাহমুদের সহযোগী ছিলেন। যাইহোক, জালালি বিদ্রোহের পর ১৬০৩ সালের জানুয়ারিতে তাকে পদ থেকে বরখাস্ত করা হয়।
১৬১৫ সালের ২ জুলাই, তিনি তার মৃত্যুর পর তার বড় ভাই মাহমুদ এফেন্দির স্থলাভিষিক্ত হন এবং ইসলামিক বিষয়ের মন্ত্রী হন। ১৬২২ সালের ২১ মে তিনি পদ থেকে পদত্যাগ করেন। যাইহোক, ১৬২৩ সালের ৪ অক্টোবর, ১৬২৫ সালে তার মৃত্যুর আগ পর্যন্ত তিনি এই পদে পুনরায় নিযুক্ত হন।
আসাদ এফেন্দি বোস্তানজাদা মাহমুদ এফেন্দির (মৃত্যু ১৫৯৮) কন্যার সাথে বিবাহ বন্ধনে আবদ্ধ হন, যিনি সুলতান তৃতীয় মুরাদ এবং তার পুত্র সুলতান তৃতীয় মুহাম্মাদের অধীনে প্রধান মুফতি হিসাবে দায়িত্ব পালন করেছিলেন। আবু সাইদ মাহমুদ এফেন্দি (১৫৯৩-৯৪ – ১৬৬২) নামে তার তিন পুত্র ছিল, যাদের একজন শাইখুল ইসলাম হিসেবেও কাজ করেছিলেন, আরিফ মাহমুদ এফেন্দি (মৃত্যু ১৬২২) এবং এবুসুদ এফেন্দি (মৃত্যু ১৬৮২), এবং একজন। মেয়ের নাম আকিলে খাতুন, যিনি ১৬২২ সালের মার্চ মাসে সুলতান দ্বিতীয় উসমানের সাথে প্রথম বিয়ে করেছিলেন এবং ১৬২২ সালের মে মাসে তার মৃত্যুর পর গণিজাদা নাদিরি এফেন্দির সাথে বিয়ে করেন।
আসাদ এফেন্দি ২২ মে ১৬২৫ সালে মারা যান এবং ইস্তাম্বুলের ইয়ুপ কবরস্থানে তার বাবার পাশে সমাহিত করা হয়।
২০১৫ সালে তুর্কি কস্টিউম ড্রামা টিভি সিরিজ , আসাদ এফেন্দি তুর্কি অভিনেতা খলিল কুমোভা দ্বারা চিত্রিত হয়েছে।